url: =I GAM A HOIH NADIN EIMAH KIKHEL MASA NI Agelh : Rev. Go Za Nang - Laibu Saal\nHome > ZOMI SIAMSIN MAGAZINE [ Vol 2 > I GAM A HOIH NADIN EIMAH KIKHEL MASA NI Agelh : Rev. Go Za Nang\nI GAM A HOIH NADIN EIMAH KIKHEL MASA NI Agelh : Rev. Go Za Nang\nI GAM A HOIH NADIN EIMAH KIKHEL MASA NI\nAgelh : Rev. Go Za Nang\nEi Zomite’ kikhopnate-ah thupha ngah minam i hi a, Pasian’ mizatte hi hang, ci-in angtang takin kigen ciat hi. Tua bang danin gentheih nading thu tampi om khamah ding hi. Ahi zongin thupha ngah, Pasian’ mizat cih pen thupi pha mahmah ahih mah bangin i thupha kepsuak ding le Pasian’ hong zatnate khosak mahmah ding cih zong thupi khading hi, ci-in ka um hi. Nidang lai-in Zomite hong kithei khollo hinapi-in, tuni ciang khuapi sungah hotel pipi nei-in, sumzon’ paizon’na, pilna zon’nate-ah mi tawh liangko kimin i kalsuanna ciang zong mun khatkhat ah, hun tomno sungin hong omta mah hi. I pilna zon’nate sawt nailo lua, i hauhnate zung saupi kha nailo lua ahitam zatkhialhna mun tampi zong hong om veve tamawk hi.\nKawlgam ah AG maikai pipa Rev. U Myo Chit in deihsakna tawh hong thuhilhna pawlkhat ngaihsuthuai ahih manin kong hawmsawn nuam hi. “Kawlgam ah Karente Pasian in teelin hauhna, pilna, za le min tawh pahtawi hi. Ahi zongin Pasian’ laptohna pen kumpi langpa’nna peuhah hong zat uh ciangin ameivak uh kikhin a, tu-in Deekte pen a enhuai lohna tampi omta hi. Tua mah bangin Kachinte thupha pia a, sawt nailo kumpi mah langpan ahih manun ameivak uh Chinte kiang kikhin hi, ci’n ka mu hi” hong ci ngiat hi. Tua ahih manin na gamtatnate uh ki-enpha un, kihilh den un, Pasian kihtakna, Siate itna, Kumpi ading thunget saknate, na mangngilh ngeiloh ding uh thupi mahmah hi. “Na gamtat, kampaunate uh mite ading luaksuahhuai a suah loh ding thupi mahmah hi” hong ci tangtang ngei hi.\nKawlpi khua sung pen vengpi 5in kikhen a, tua veng lakah numei kizuak tamna pen, thau kizuakna, guihtheih khamtheih kizuakna veng pen Zomite tamna pen ahi, Pinlong veng hong kici hi. Tua zomah Tahan hi ci lailai uh a, ei mite tenna teng mah hi. Kalay University sangnaupangte in i ngaihsut diak dingin tai 9 luidungto khawng pai lehang zusa zawi bangin ngil hithet liang hi. Nungak tangval kithuahna-in tua zahtak i zat pen thupha ngahna ahi hiam? Ngaihsuthuai pha mahmah ding hi. Unicef te in Kalaymyo khangnote lakah HIV positive pen 70% bang om cimawk uh a, dahhuai mahmah hi. Khangno momlai mailam makaipi ding tampi hanmual lam manawhna asuah ding lauhuai mahmah ka sa hi. Thupha ngah hang, i cihte hibang thute hang peuh ahih lebel thupha taktak hithei lo dinga, a khem hizaw khathei ding hi. Pilna neite in zong mite tawh kitawtna, kikhiatna lai-atna, buaina piansakna peuhin i zat mawk lebel kingaihsut huai mahmah ding hi.\nI kipuahphat nadingin anuai-a thute i kikum ding hi:\nThu khatna ah: Gupna na ngah nai hiam?\nI kisit phat mahmah ding kisamta hi. Bang hang hiam cihleh gupna thu pen neilopi-in, a theory-in kithei naalgawp pongta hi. Khanlawh cil lai khawngin piangthak hong kicih ding akimulkim bang loin, tuhun ciang mi khempeuh in, piangthak hi’ng kicitek pongmawk hi. Mi khat thugen ding kipanin, Lai Siangtho munkhat hong sim lian ciang, agen ding thu kimatheih khol liangta hi. Tua ahih manin theihna bek hilo gup ngah takpi mah na hi hiam, cih pen thupi mahmah mawk hi. Zeisu a um mite in nuntak tawntungna nei, ci hi. Nang na nei nai hiam? Zeisu a um mite mithak suak a, alui nate kikhelin mithak suakzo ci hi. Nang mithak na suak takpi nai hiam? Na up leh Zeisu nei na hih manin mithak na suak takpi ding hi.\nThu nihna ah: Pasian kihtakna tawh nuntak ding kisam hi.\nPasian kihta icih ciangin sahang kihtak, sikha kihtak bang hi loin, itna tawh ama deihlohte gamta lo a, nuntakna ahi hi. Tua Pasian kihtakna a om kei leh mite kidiktat thei ngeilo ding hi. Pasian’ nasem Bill Gotard in “Na pianzia na theihnop leh kua man’ nang hong theihlohna munah na om laitak a, na lungsim le na gamtatzia pen nang nuntakna taktak hi” ci-in gen hi. Pasian kihtakna in i nuntakna hong kem ding ahi hi.\nThumna ah: “Sianthona nuntakpih ding kisam hi.\n“Sianthona a om kei leh, kuamah in Pasian a muthei kei ding hi” ci-in Lai Siangtho in hong gen hi. Tua ahih manin sianthona i cih pen, Pasian kihtakna ahi hi. Sianthona i cih ciangin akimukhia le akimukhialo sunglam sianthona ci-in nam nihin kikhen thei hi. Akimukhia i cih ciangin tep le muam, guihtheih khamtheih zatna-a kipan kampau mukpaute ahi hi. Akimukhia pakpak lo sunglam aninsakte pen hazatna, muhdahna, thangpaihna, mawhmaisak zawhlohna, lunggulh luatna, en’na, ki-elna cihte pawl ahi hi. Hih bangin sunglam siangtho lo nuntakna pen Kha Siangtho in luah theilo ahih manin mite gamtatpha gamta theilo uh hi. Siat nading bek ngaihsutin nei uh hi.\nLina ah: Nuntakna-ah i nuntakpih ngiat ding thute:\n1. Pawlpi tungah cihtakna ahi hi.\nPawlpi i cih pen Khazih tungah kilam a, tua tung pan Sawltakte, Kamsangte, Evangelistte, Laihilh siate le Pastor-te tawh a kilam pawlpi ahi hi. Nekkhawm i nek ciang “Hih leenggah tui in ka sisan tawh kiciamna thak alak ka si ahi hi. Kei nong ngaihsut nadingun hehpihna phatin na ne un” hong ci hi. Tua ahih manin pawlpi-ah i om ciang kiciamna tawh a om i hi gige hi. Pawlpi nasepna neng khat nangawn ei thu-in nial, zuilo cihbang omtheih ding thu hilo hi. Sehsawm suah sehkhat bang pen ut leh pia ut kei leh pialo cih bang piang theilo hi. I pawlpi ciatah piak teekteek ding ahi hi. Mission nasepna, tagah huhna, sangnaupang huhnate pen sehsuah val pan piak ding hipan hi. Pawlpi tungah na thuman ciangin Pasian tungah thuman na hi pan hi.\nKa biakinn lam lai-un, generator neu Yamaha (W950) te khat zang nuamin ka zon uh leh sun annek kal sungin na mang mawk hi. Ka biakinn nasemte un “Hih pen Zomite hiding hi” ci uh a, zadah pian ka hih man “Bang hang maw?” ka cih leh “Ko Kawlte upna-ah Pasian biakinn sungah kizang vante innah zang lehang Hellkhua tung ding cih um ka hih manun singbek khat nangawn inn kiciahpihlo hi” hong ci hi. “Tua ahih manin Kawlmi in gulo dinga, Kawl ahilo minam dang khat hiding ci-in a genngam hi’ng” hong ci mawk hi. Tua ahih manin i biakinn, i pawlpi zahtak ding, it ding kisam mahmah hi. Pasian sumpi khawng sumbawlna peuhin zat zanzanna, biakinn vante innah ciahpih a, ei aituam van ding khawngin, i lak ziauziaute kidawp huai mahmah hi.\n2. Pasian nasemte it ngiat ding kisam hi.\nLeitung na nuntakna-ah na thupha nakte lakah khat ahi hi. “Pasian nasemte angaite kei mah hong ngai hi” ci-in Lai Siangtho sungah hong gen hi. Ei Zomite lakah i kikhel mahmah ding akisam khat in, Pasian nasemte zahtakna lamah i lim kilamdangsak ding hi hang. Pasian’ nasemte pen Pasian’ tangmi ahih manin amah na limbawl leh Pasian alimbawl na hipah hi. “Keima min tawh tui haikhat apiate in keimah hong pia ahi hi” ci-in Lai Siangtho sungah hong gen hi. Na siampipa ahi pawlpikempa zahtakin kihta in, Pasian’ tungah abawl na hi hi. Korea mite in a pastor-te uh itin anvak, letsong puak uh a, limbawl ahih manun thupha angahna lampi khat hi ci uh hi. Milimbia Kawlte in nu le pa, siate le phongyite ci-in na khempeuh ah masak uh hi. Anlim pia uh hi. Puansilh hoih guan uh hi. Lungkim sak hi.\n3. Nu le Pa zahtak ding hi.\n“Leitungah nuamsa-in na khan’sau nadingin na nu na pa zahtak in” ci-in Lai Siangtho in hong gen hi. Ei mite pen ki-itdan siam nai hetlote i hi hi. Khatvei lungdambawl khatin nungak khat in tangval khat hopih a, “Hey! hiah hong pai sin! zalo maw, na beng ngong ahia?” acih gaihgaih leh ka gei-a nupi khat in “Nogel lah nong ki-innkuan ho keeimawk uh a” ci zawsop mawk hi. Cihnopna-ah nupa, nute pate le tate pen kilimho ngeungeu lo cihna ahi hi. I nu i pate bangci-in i bawl hiam? Na nu ateek ciang, na pa ateek ciang alungsim manlang nawnlo hi. Na hong mangngilh ding hi. Bang ci-in na hopih a, na tai gaihgaih mai hiam? Na nuteek na pateek tawh biakinn sung khawng, mi lak khawng na vak ding zumkha mawkmawk ke’n, na nu na pa’ lungnopna in na thupha ahi hi.\nTua ahih manin IIKhang 7:14 ah “Keima min tawh a kisam ka mite amau mahmah kiniamkhiat in, a gitlohnate uh nusia uh a, Ka mai hong zongin, thu hong nget uh leh Keimah in vantung panin a thungetnate uh ka za dinga, a gam uh ka damsak ding” ci-in hong kamciam hi. Tua ahih manin i gam hoih nadingin ei mahmah kikhel masa phot lehang i gam hong cidam ding hi.\n1. Your best life now; By Joel Osteen (The #1 New York time best seller of the year)\n2. Carmel AG, Tuithang Silver Jubille laibu; By Carmel, AG Tuithang\n3. The Sherperd’s Staff; By Raph Mahony 4. Tedim Holy Bible; 1978 Edition.\nRev. Go Za Nang,\nSenior Pastor Agape Ministries\nCenter No. 14/10 Pinlong, Kalaymyo\nEmail: agapegnang@mptmail.com; g.agape@gmail.com\nZOMI SIAMSIN MAGAZINE [ Vol 2, 2008 ]\nPasian Thu Thuluui/Articles ZOMI SIAMSIN MAGAZINE [ Vol 2\nItem Reviewed: I GAM A HOIH NADIN EIMAH KIKHEL MASA NI Agelh : Rev. Go Za Nang Description: Rating: 5 Reviewed By: Cinpu Zomi


timestamp: atn

url: =Johan 12 | Siantongluan.net\nJohan 12 |\nJesuh in hih thute a hilh khit ciangin a nungzuite kiangah,\n"Na theihsa uh mah bangin tuzawh ni nih khit ciangin Paisan Pawi hun hong tungta ding hi. Tua ciangin singlamteh tungah thah dingin Mihing Tapa kipia ding hi," a ci hi.\nTua ciangin siampi lianpen Kaiafas inn-ah siampi liante leh upate kikhawm uh a,\nkuama theihlohin Jesuh simmatin a thahtheihna ding uh a vaihawm uh hi.\nAmaute in, "Buaina lianpi hong omkha thei ding ahih manin hih pawi hun sungin hih kei ni," a ci uh hi.\nBethany khua-a miphak ahi ngei Simon inn-ah Jesuh a om laitakin,\nnumei khat in a manpha mahmah sathau namtui suangngo thawl a dim khat hong tawi-in Jesuh kiangah hong pai a, Jesuh anne-in a tut laitakin a lu tungah a buaksuk hi.\nAhi zongin nungzuite in a muh uh ciangin heh uh a, "Bang hangin hih sathau namtui mawk beisak ahi hiam?\nHih sathau kizuak leh sum tampi tak kikhawng ding a, mizawngte huhna-in kipia thei ding hi," a ci uh hi.\nAhi zongin Jesuh in hih thu phawk ahih manin amaute kiangah, "Hih numei bang nuammawh na hi uh hiam? Kei tungah a kilawm mahmahin amah hong gamta hi.\nMizawngte pen note tawh hong omkhawm tawntung ding a, ahi zongin note tawh kei ka hong omkhawm tawntung kei ding hi.\nKeima tungah hih bangin sathau hong buak ciangin ka luanghawm kivuina dingin a hong bawlbawl ahi hi.\nNote kiangah a mantaka kong genin-ah: Keima hangin a piangding lungdamna thu a kigenna leitung khempeuhah hih numei kiphawkin a gamtatnate kigengen ding hi," a ci hi.\nTua ciangin sawmlenihte sung panin Iskariot tapa Judas a kici mipa siampi liante kiangah va pai a,\n"Note khutsungah amah hong pia leng, note in kei bang tawh hong guai ding na hi uh hiam?" a cih ciangin ngun peek sawmthum a pia uh hi.\nTua huna kipanin amah a lehhek theihna ding hunhoih a zongpah hi.\nSilngo Sawhloh Anlum Pawi a kipat ni-in nungzuite in Jesuh kiangah, "Paisan Pawi annek ding koilai takah hong bawlsak le ung deih na hi hiam?" ci-in a dong uh hi.\nJesuh in, "Jerusalem khuasungah va pai un la, tua mipa kiangah, Siapa in, "Ka hun hong naita hi. Na inn-ah ka nungzuite tawh Paisan Pawi an ka hong ne ding uh hi," ci hi, va ci un," a ci hi.\nNungzuite zong Jesuh gen bangin gamta uh a, Paisan Pawi an ding a bawl uh hi.\nA nitak ciangin Jesuh leh sawmlenihte an ne dingin a tukhawm uh hi.\nAmaute anne-in a om laitakun Jesuh in, "Note khat in kei na hong lehhek ding uh hi," a cih ciangin\namaute dah mahmah uh a, amaute in a banbanin, "Topa aw, kei ka hi hiam?" ci-in a dong uh hi.\nJesuh in, "Ankuang ka sawk khawmpihpa in kei hong lehhek ding hi.\nMihing Tapa ahih leh Lai Siangtho sungah a kigelhsa mah bangin a si ding ahi hi; ahi zongin Mihing Tapa a lehhekpa in gimna thuakding hi. Tua mipa pen a piang vetlo hi leh ama-a dingin hoihzaw ding hi," a ci hi.\nJesuh a lehhekpa Judas in, "Topa aw, kei ka hi hiam?" a cih ciangin, "Na ci khin hi," ci-in Jesuh in a dawng hi.\nTua bangin an a nek laitakun, Jesuh in anlum la-in lungdamna a kohkhit ciangin balnen a, a nungzuite kiangah pia-in, "La un la ne un; hih pen ka pumpi ahi hi," a ci hi.\nTua ciangin hai la a, lungdamna a kohkhit ciangin amaute tungah pia-in, "Na vekpi-un dawn un.\nMi tampite mawhna a maina dingin a luangkhia, Pasian thuciamna a kipsak, ka sisan ahi hi.\nNote kiangah kong genin-ah: Ka Pa Ukna sungah note tawh leenggahzu thak ka dawnkik ni matengin leenggahzu ka dawnkik nawn kei ding hi," a ci hi.\nTua ciangin la khat sa uh a, Oliv Mual tungah a pai uh hi.\nTua ciangin Jesuh in amaute kiangah, "Lai Siangtho sungah, Tuucingpa ka satlum ding a, a tuute kithehthang ding hi, ci-in a kigelh mah bangin note khempeuh in tu nitakin kei na hong taisanmang khin ding uh hi.\nAhi zongin hong kithawh kiksak khit ciangin Galilee gamsung note mai-ah ka pai ding hi," a ci hi.\nPeter in, "Adang khempeuh in hong taisan zongin ken kong nusia ngei kei ding hi," a ci hi.\nJesuh in, "Tuzan mahmahin ak a khuan ma-in kei, thumvei tak na hong nial ding lamtak phawk in," a ci hi.\nAhi zongin Peter in, "Nang tawh sihkhawmna ding ciangdong ahi zongin kong nial ngei het kei ding hi," a ci veve hi. Tua mah bangin nungzui dang khempeuh in zong a ci ciat uh hi.\nTua ciangin Jesuh a nungzuite tawh Gethsemane a kici munah pai-in amaute kiangah, "Hua lamah pai-in thu ka va nget kal sungteng hih lai-ah na om un," a ci hi.\nTua ciangin Peter leh Zebedi tapate gel tonpih a, dahin a lunggim hun ding a kipan hi.\nAmaute kiangah, "Ka lungsim dahna hangin ka si dektak hi. Hih lai-ah na om un la hong ngak un," a cih khit ciangin\ntawmkhat pai lai-in leilakah bokin thu ngen a, "Pa aw, ahi thei ding ahih leh hih thuakna ding tawh hong kipelhsak in. Ahi zongin kei deihna bang hiloin nangma deihna bang hizaw ta hen," a ci hi.\nA nungzui thumte kiangah hong paikik ciangin amaute na ihmu uh hi. Amah in Peter kiangah, "Nai khat sung nangawn hong ngakzolo liang na hi uh hiam?\nZe-etna-ah na puk khaklohna dingun thu ngen un. Lungsim in ze-etna nang nuam napi-in pumpi in nangzolo hi," a ci hi.\nTua ciangin a nihveina va paikikin thu ngen a, "Pa aw, keima thuaklohin ahi theilo ding ahih leh nangma deihna bang hi ta hen," a ci hi.\nA nungzuite kiangah hong paikik ciangin, a ihmut uh suaklua mahmah ahih manin na ihmu leuleu uh hi.\nTua ahih manin amaute kiang panin paikhia kikin, a kibang mahin a thumveina thu a ngen hi.\nTua ciangin a nungzuite kiangah hong paikik a, "Ihmu-in tawlnga hithiat lailai na hi uh hiam? Mawhnei mite khutsungah Mihing Tapa a kipiak ding hun hong tungta hi.\nTho un, pai ta ni. Kei hong lehhek dingpa hong naita hi," a ci hi.\nTua bangin Jesuh in thu a gen laitakin sawmlenihte sung panin Judas hong tung a, siampi liante leh upate in a hong sawl, namsau leh molhtum a tawi mihonpi tawh hong tonkhawm hi.\nA lehhekpa in mihonte kiangah thu na ma gen a, "Ka nap penpa amah hi ding hi; man un," ci-in a lim ding a hilhkhol hi.\nJudas zong Jesuh kiangah hong paipahin, "Topa aw, thupha ngah ta in," ci-in hopihin limnap mahmah hi.\nJesuh in, "Lawm aw, hih dingin na ngim pen hihpak in," ci-in a dawng hi. Tua ciangin mihonte in Jesuh manin a lencip uh hi.\nJesuh tawh a omkhawm mite khat in a namsau dokin siampi lianpenpa nasempa a sat leh, a bil a satkhia hi.\nTua ciangin Jesuh in ama kiangah, "Na namsau a paai-ah siatkik in. Namsau a zangte namsau mah tawh si ding hi.\nKa Pa kiangah ngen hi leng, vantung galkapte hon sawm leh hon nih val, thakhat thu-in hong puakpah theihding lamtak theilo na hi hiam?\nTua bangin kivaikhak hi zenzen leh Lai Siangtho in tu-a bangin a pianna ding a gen pen bangci tuntheih ding ahi hiam?" a ci hi.\nTua ciangin Jesuh in mihonte kiangah, "Gal leh sa bangin hong ngaihsun a, keimah a man dingin namsau leh molhtum tawh hong kuan na hi uh hiam? Nisimin biakinn sungah thu ka hilh niloh a, ahi zongin kei nong man kei uh hi.\nAhi zongin Lai Siangtho sungah kamsangte thugente a tuntheihna dingin hih bangin a hong gamta na hi uh hi," a ci hi. Tua ciangin a nungzuite khempeuh in Jesuh nusia-in a taisan uh hi.\nTua ciangin Jesuh a man mite in siampi lianpenpa Kaiafas kiangah hong paipih uh a, tua lai-ah Thukham hilh siate leh upate a kikhawm uh hi.\nPeter in siampi lianpenpa inntual ciangdong Jesuh nung galzuih a, bang thu a piang hiam cih a theihna dingin inntualah palikte kiangah a om hi.\nSiampi liante leh uliante in Jesuh a thahtheihna dingun zuau teci a pangding mi a zong uh hi.\nTeci tampi in hong gen hangin thahtheihna ding zuau teci pangding kimulo hi. A tawpna ciangin mi nih in thu hong gen a,\n"Hih mipa in, Pasian Biakinn susia-in ni thum sungin ka lamkik thei ding hi, ci hi," a hong ci uh hi.\nTua ciangin siampi lianpenpa hong dingin, "Hih hong mawhsakna thu tawh kisai-in na gen ding omlo ahi hiam?" ci-in a dot hangin\nJesuh pauloin a om hi. Tua ciangin siampi lianpenpa in, "Pasian Tapa, Khrih na hih leh na hihloh nong genna dingin a nungta Pasian min tawh khauhtakin ka hong sawl hi," a ci hi.\nTua ciangin Jesuh in, "Nangmah in tua mah na ci khin hi. Ahi zongin note khempeuh kiangah ka hong genin-ah: Vanglianpa taklamah Mihing Tapa omin meii tungah a hong pai na mu ding uh hi," a ci hi.\nTua ciangin siampi lianpenpa in a puan balkek a, "Pasian tungah a paukhial zo hi. Bang thudang kisam nawn ahi hiam? A paukhialhna na za uh hi.\nNote in tu-in bangci ngaihsut na hi uh hiam?" ci-in a dot ciangin amaute in, "Thahdingin a kilawm hi," ci-in a dawng uh hi.\nTua ciangin amaute in a maitang cilphih uh a,\n"Nang Khrih aw, kua in hong beng ahi hiam, hong gen dih in," a ci uh hi.\nTua bangin inntualah Peter a tut laitakin siampi lianpenpa nasem numei khat in ama kiangah, "Nang zong Galilee mi Jesuh tawh a kikhawl na hi hi," a ci hi.\nAhi zongin Peter in nial a, "Na thugen ka thei kei hi," ci-in a dawng hi.\nTua ciangin Peter zong inntual pualamah a paikhiat leh numei dang khat mah in mu ahih manin a gei-a omte kiangah, "Nazareth khuami Jesuh tawh hih mipa kikhawl hi," a ci hi.\nPeter in zong nialkik a, "Hua mipa ka theih taak leh," ci-in a kiciam hi.\nTuazawh a sawtloin a gei-a omte khat in Peter kiangah, "Na kampau zia uh kibang ahih manin nang zong hua mite tawh a kipawl mah na hi takpi hi," a ci leuleu hi.\nTua ciangin Peter kiciam a, "Hua mipa ka thei kei hi. Zuauthu ka gen taak leh Pasian in kei hong dawm kei ta hen!" a ci hi. Tua khitzawh phetin ak hong khuangta hi.\nTua ciangin, "Ak a khuan ma-in kei thumvei na hong nial ding hi," ci-in Jesuh in a gen thu, Peter in phawkkik ahih manin paikhia-in nakpi takin a kap hi.\nTedim Lai Siangtho / Laibu: Johan 12


url: =Zomi Mi Thupi Khat Tawh Kimu ~ Hau Za Cin :: ZOMI DAILY\nposted on 7 July 2015 at 9:24 pm Lomkholna: Article, Hauzacin\nZomi Mi Thupi Khat Tawh Kimu\nZomi leh Zogam khualna in April 18, 2015 niin Singapore pan Zangkong ka tungto uh hi. April 23-26, 2015 sunga Zogam khuapi Tedim ah Zosuan Tuailai Khawmpi 2015 siim dinga ka zi NM Vung Deih Cing tawh a pai ka hi uh hi. Zangkong ah ka tun uh ciangin Nipini tawh kituak ahih manin tuani tawlnga in a Tedim Baptist Church, Yangon ah ka kikhawm uh hi. Zomi sungah a zahtakhuai leh i suan i muan khat ahi Sia Enno tawh zong kimu kha in amau biakinn ah ka khatvei kikhopna ahih manin nuam kasa hi. Amah Sia Enno pen mipi lam nga in thugen ding khempeuh dawhsang tunga tutna kigualte lak ah a laizang ah tu sak uh a, a gei ah Hunuk, Thugen, Hunpan, Sumpi Ap, cihte tu uh hi. Siapa in Siampi Thungetna nei in mipi in gingtakin AMEN ka ci uh hi. Khangno Bible Camp cih khat om ahih manin Khangnote hun tampi ka zang uh a, lapawl siam takin kisa ziahziah in Camp Speaker Rev. Pau Lian Mung in thugenna nei a, P4: Piakkhiatna, Phatna, Paikhiatna, Pahtawina cihte siksan hi.\nTua khit ciang Zomi sungah mi thupi ka muhnop mahmah ka muh ngei nailoh a tamzaw in ‘Colonel pa’ ciin i theihziau Pu Colonel Khen Za Mung kiangah hawh dingin ka dingkhia uh hi. Ama kiangah hawh dingin ka genkholhsa uh hi a, ahi zongin a pumpi a thahat loh laitak na hi a, Zato pan a ciah zawh zong a sawt nailo khat na hi in inn ah a tawlnga in mi khempeuh lengla a do ngap loh laitak ahi hi. Pasian hehpihna tawh ka nget teitei uh ciangin hong theisiam in a hawh thei ka hi uh hi.\nPu Col. Khen Za Mung kiang hawhna:\nKikhop tawp ciang kiciamna omsa bangin Colonel pa kiangah ka pai suak uh hi. A omna lam na gamla mahmah ahih manin luipi tunga leipi kidawh bang a thak sitset hi a, nuamtak in kikan phei hithit lel hinapi sawtpi mah kipai veve hi. Tutung in Zangkong khuapi sunga pen a golna ka thei semsem hi. Khuapi hoih mahmah hi a, khua nuam mahmah zong ahi hi. Ama mawtaw tawh hong vakpih lawm Vungh Suan Mang tungah nakpi takin ka lungdam hi. Amau Colonel pa tawh khua khat ahih ban vuah tanau kigamla lua nailo ahih manun ka hawh ding uh zong a piang thei hong suak hi.\nColonel pa pen “Tedim pan Zangkong Ah” cih laibu gelhpa hi a, ka kimuh ma un ka lungsim ah – bangcia a pha tam (a lian, a gol in kigen ahih cianga), a khansuah lai tam (upata in kigen ngei ahih cianga), tawlnga nuam ahih leh hong tutpih man takpi tam cihte ka ngaihsun hi. Ka kimuh uh ciangin ka upmawh sangin na tangvalzaw a a sam a kang viuviau pen mikang mel suah kik zawzen hi. Zomi sungah pasal melhoih leh thacing, nungak khempeuh in a zatep ding a samzang uh tawh a zialsak nop ding pawl uh ahih manin ka muhsawm sangin ka pi muh zawkan hi. Ulian mel pua in paak viavua a, melhoih in thacing ahih manin a kum leh a mel kituaklo hi. Lampi ah kituak hileng – kum 60 pawl in ki um ding hi. A laibu sungah a tangval laiin nungak melhoih tampi tawh kimeltheih ahihna kimu a, a uanggen hi hetlo ding, a gelh khit loh tampi om lai dingin ka um hi. A mu peuh in it ding, ngai dingin ka um hi. Zogam tangval ding buangin ngaihbang, thacing peuhmah hi. Lai Siangtho sungah Israel te in kumpi ding a teel uh ciangin a tun leh a melhoih, a pilna tawh teh uh ci a, Zomi ten zong tua bangin teel ding hileng Pu Mung kitel masa hamtang mai in ka um hi.\nMikang hun laia khang, mikang zia thei leh mikangpau zong ama pianpih Zokam zah a siam ahih manin a hunzatzia pen a khangto zaw mikangte a zuiin a nai, minit leh second in hun zeek hi. Kikemzo, kiukzo mahmah cihna hi (a man of discipline). Galkap bu a sin lai a India gam Dehradun khua a Indian Military Academy (IMA) ah inndei khat ah a ompih pa England pan ahih mana a kiukzo hi in ka um kei hi. Zomi galkapte makaih dinga tuhun a Punjab State, India ah a om lai pek pan kikemzo hi cih a laibu pan kimu thei hi. Sun ciang nai 2 sung lum in ihmu ding, nai tua zah in tho ding, kisil ding, lengla do ding cih bangin hunzat dan ding gelsa in a nei diudeu ahi hi. Tuhun ulian sungah tua banga hunzeek detdet bangzah i om tam maw cih hong ngaihsun sak hi. Zomi cih i kam pan i pau theih ma a Zomi a na taai dimdemsa leh Zogam leh Zomi sungah a makaih khin ahih manun amau khan hun in Zomi sungah ulian leh bu hizah a om pen a hi thei ding mah hi cih hong ngaihsunsak hi.\nA khangno lai vua Zomi khangnote a pattah nop dan uh leh pianna khua bek hilo pianna nu leh pa beh leh phung a it a ngaihdan uh a gelhte in Zomi pasalpha taktak ahihna hong musak hi. Leitung galpi huih nung hanga khua nusia a om khia, khua hong ciahkik ciangin a khangual leh lawmte ‘a cih simsimte’ zong ana awng nawnlo, singdang anglai na tangta uh (hiam khat) cih pen ama adingin a lungzuanhuai mahmah ding thu khat ahi hi. Lungsim van a khai bang dinga, ngaihsut pak ding omlo in hawm heuhau dingin ka um hi. Ei zong khua dangah sangkah khia in i om laiin i khua lam ah i ‘cih simsimte’ i ciah ciang a zual nawn mel kei uh leh i lungsim bei in khua ciahkik ding zong i thadah mahmah hi. Nungakte adingin zong theihsiam huai veve sam – amau zong na ngaihsun dinga, ei amau lunggulh in i ciahkik tam, lunglutna dang neisa in i ciahkha tam ciin hong ngaihsun pelmawh ding uh hi. Tua hi a, ‘heina khatlo’ bel a gen hak, thu khat peuh a piang thei himawk hi. Mihing dan ci mai leng hilo dia!\nA inn uh ka tun zawh uh ciang theitui a san kiukiau a inntekte in hong suah uh a, ka dawn khit uh, ka khuaul uh kam, ka tawl uh damta cih ciangin Pu Mung hong tho a, maitai takin hong khutlet in hong hopih a, kei kua ka hiam cih khawng ka kigen hi. Ka pianna nu Ciin Zam Cing pen Pu Son Khaw Hau (muinam Son Khaw Hau, saman thei ahih manin ‘muinam’, min kibang zong om ahih cianga) tanu upa pen hi a, a sanggam te Pa Suang Hau Thang, Pa Thang Sian Mung, Tedim ah palik sem Pu Nang Khan Kap (L) cihte ka gen ciang theilo ahih manin Pu Kim Khan Nang zi pen ka Nuno hi, ka nu nau ka cih leh hong thei pah hi. Pu Kim Khan Nang pen Capt. Mang Tung Nung i mawtaw hawl sem ngei ahih manin.\nA bizu tunga om a laibu Tedim pan Zangkong Ah cih pen hong lakhia in kei hong pia a, adang zong bu 2 khawng hong pia thuah. Tuateng na sim lecin ka nuntak sunga ka nuntakpih leh ka lungsim gil a laizang thei niteh ciin hong gen hi. A laibu sungah, tun ka simsim ciang, Zomi i hihna a khang akhang in i lapsangna leh i mainawtsaknate ka mu a, Zomi adinga mapang masa Zomi mi thupi khat tawh kimukha ciin ka ommuan in ka angtang semsem hi. A lupna tungah tu kawma a gente, a laisimna inndei a laidal hong lakkhiat hong lahte, a inn sunga maan kisuang zihziahte leh a lim in a kibawl van tuamtuamte in Colonel pa pen mi mawkmawklo hi cih hong mu sak a, amah bang Zomi sungah i khan kik ding thungetna ah phawk huai dingin ka um phial hi.\nNailang bang ka holim, tui dawn, innsung a vante leh laibute en in ka om khit uh ciangin – a siangtho nuntak a nungta ding, kisikna ding omlo ding cihte Lai Siangtho sung a simna leh a nuntakpihte pan a muhte a thupina hong vaikhak hi. Tawldam kik nuam ahih manin ko zong ka ciahkhia pah uh hi. Ahi zongin itna leh deihsakna tawh midang hun pia zo hetlo hitase leh kei vai leh kei lunggulhna hong theihpih a nailang bang hun hong pia hamtang Colonel pa tungah ka lungdamna ka gensiam kei hi. Tulsing dawna Phualngo bangin paak viauvuau a Zomi hih hong angtangsak semsem hi.\nTopa in Pu Mung khan kumte hong sausak in Zomi leh Zogam adingin aksi bangin a minthanna leh a sepnate taang tawntungta hen.\nPrevious: Tep leh Muam hoihlohna ~ Pau Tun Thang\nNext: ZCD te leh Denmark te thu sinna


url: =Maangmuhna 2 | Siantongluan\n"Efesa khua-a pawlpi vantung mi kiangah lai gelh in la, a taklam khutah aksi sagih tawi-in, kham kibawl meivakna lakah a pai kawikawi Jesuh thugenna hih bang ahi hi:\n"Note nasepna, na gimna uh leh lungduai takin na thuakna uh, leh migilote koihmawk loin, sawltak hilo napi-in sawltak hi ung, a ci mite dongtelin sawltak ahihlohna uh na muhkhiatnate uh ka thei hi.\nNote in lungduai takin thuakin, keima min hangin thuakzo-in, lungkia hetloin na omna uh ka thei hi.\nAhi zongin note ka hong mawhsakna khat om a, tua in: A masa lai-a kei na hong it bangun tu-in na hong it nawn kei uh hi.\nTua ahih manin na lampialna uh phawkin, na mawhna uh panin kihei un la, na gamtat ngeisa bangun gamta kik un. Na mawhna panun kihei-in na kisikkik kei uh leh note kiangah hong pai-in na meivakna uh ka hong lakkhiatsak ding hi.\nAhi zongin note ka hong pahtakna khat om a, tua in: Keima muhdah mah bangin Nikolas pawlte na mudah uh hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mite tungah, Pasian Huan sunga om nuntakna singgahte a nektheihna dingun thu ka pia ding hi.\n"Smyrna khua pawlpi vantung mi kiangah lai gelh in la, a kipatna leh a tawpna, si ngei napi-in a hingkikpa thugen in:\nNa lungkhamnate uh leh na zawnnate uh ka thei hi. A taktakin note a hau na hi uh hi. Jew mi hilo napi-in Jew mi ka hi uh hi, ci-in note a hong gensiatnate uh ka thei hi. Tua bang mite pen Satan pawlte ahi uh hi.\nNa thuakding uh haksatnate kihta kei un. Dawimangpa in note pawlkhat thong sungah hong khia-in hong ze-et ding hi. Gimna na thuak hun ding uh ni sawm sung bek hi ding hi. Na sih dongun kei tungah hong citak un. Tua hi leh nuntakna lukhu ka hong pia ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mite, nihvei sihna in gimsakkha nawnlo ding hi.\n"Pergamum khua pawlpi vantung mi kiangah lai gelh in la, a langnihin a hiam mahmah namsau a neipa thugen in:\nSatan in a kumpi tokhom a phuhna munah a om na hih lamtak uh ka thei hi. Keima thu citakin teci a pang cinten Antipas, Satan omna munah a kithah hun laitak nangawnin kei na hong upna uh na khahsuah kei uh hi.\nAhi zongin note ka hong mawhsakna ding thu tawmkhat a om hi. Milim biakna ante nesakin, nulepa paktatna piangsak a, Israel mite mawhna a gamtasak Balak tungah thu a hilh Balaam thuhilhnate a um mi pawlkhat note lakah a om hi.\nTua mah bangin Nikolas pawlte thuhilhna a um mi pawlkhat zong note lak mahah a om hi.\nTua ahih manin na mawhna panun kisikkik un. Na kisik kei uh leh note kiangah kei hong pai baihin, ka kam panin a pusuak namsau tawh amaute ka do ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mi tungah a kiselcip manna an pawlkhat leh min thak a kigelhna suangkang khat ka pia ding hi. Tua suangkang pen a ngahte simloh kuamah dang in theilo ding hi.\n"Thiatira khua pawlpi vantung mi kiangah lai gelh in la, meikuang tawh a kibang mittang nei-in sumngo kihalsan tawh a kibang khe a nei Pasian Tapa thugen in:\nNote gamtatna, itna na neihna, upna na neihna, na nasepna, lungduai takin na thuakna uh, leh a kipatcil lai sangin a nunung lamah na hoihzawknate uh ka thei hi.\nAhi zongin note ka hong mawhsakna ding thu khat om hi. Kamsang numei ka hi, ci-in thu a gen Jezebel na nial kei uh hi. Ama thuhilhna hangin ka nasemte in numei-pasal paktatna gamta-in milim biakna ante a ne uh hi.\nTua numei a kisikkikna ding hun ka piak hangin a paktatna panin kihei nuamlo hi.\nTua ahih manin tu-in tua numei tawh a paktatna uh panin a kisikkik kei uh leh tua numei leh amah tawh a paktat mi khempeuh, lupna ngaksakin nakpi takin gimna ka thuaksak ding hi.\nTua numei thu a zui mi khempeuh ka that ding hi. Tua hi leh, mihingte ngaihsutna leh lungsim a kantelpa ka hihna thu pawlpi khempeuh in thei ding uh hi. Note gamtatna ciat tawh kizui-in ka hong thukkik ding hi.\nAhi zongin Thiatira khua-a om note pawlkhat in tua numei thuhilhna hoihlote na zui kei uh a, mite in, Satan thu thukpite hi, a cih thute na sukha kei uh hi. Note tungah vangik bangmah ka hong suan kei ding hi.\nKa hong pai matengin na neihsateng uh na lenkip ta un.\nA gualzo, a tawp dongin keima deihna bangin a gamtazo mite tungah, keimah in ka Pa tung panin ka ngah vangliatnate mah ka pia ding hi. Minam dangte tungah ukna a neihna ding uh aana ka pia ding a, leibeel satkhap bangin sik ciangkhut tawh minam dangte satgawp ding uh hi.\nAmaute tungah zingsol zong ka pia ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un.


url: =Malaysia khuapisung tengah palik mi 1000 val ki vaksak kawikawiding :: ZOMI DAILY\nposted on 3 July 2018 at 11:24 am Lomkholna: Malaysia, News, Sawltak, World\nMalaysia gamsung aom khuapisung muntuamtuam ah mipite’n lungmuanna aneihtheih nadingin palik mi 1000 val kivaksak kawikawiding cih Bernama News pan kiza hi. (Malaysia gammi te’n Police amuh uhciangin luangmuang “Feel Safe” uh a, gamdangmi te’n Police amuh uhciangin patau uhhi)\nHihbangin Malaysia khuapi sungteng ah Royal Malaysia Police (PDRM) te avaksak kawikawipen gamsung ah gitlohna, gamtat hoihlo khatpeuh aomloh nading “Crime Prevention Operation” cih ngimna tawh akivaihawm hi a, tuapen “Op Harapan” ci’n minvawh uhhi.\nMalaysia gambup Nationwide ah adiakin mun 23 Hotspot Areas te ah Police te kikoihding cihi. Tuate lakah adiakdiak in khuapi “Big Town” zawdeuh ahi Damansara, Kajang, Ipoh, Bandar melaka cihte ah Police te avak kawikawiding, khuasung avilding in kikoihding hi ci’n Internal Security and Public Order department head Datuk Seri Zulkifli Abdullah in genkhia hi.\nTuabangin akikoih Police tepen khe ngiattawh khuapisung ah kileh kawikawi “Patrol” ding uh a, khuasungmi “local residents” tetawhzong kithuahkhawm, kikhawlkhawm, ki hokhawm in omding uh cihi.\nHih “Op Harapan” kici Operation ahih keileh Operasi ii a ngimna zong mipi tetawh kithuahkhawm in, mipi te’n lungmuanna aneihtheih nading, mipi te’n kageinai ah Police te’n hong ompih hi cih atheihnading cih ngimna ahihi.\nVideo: About a thousand police personnel have been deployed to 23 areas nationwide for a new crime prevention programme called Ops Harapan. Bukit Aman Internal Security and Public Order Department director Comm Datuk Seri Zulkifli Abdullah said the operation was another layer of protection to safeguard the public from crime.\nHihbangin “Op Harapan” kici Operasi pen khakhatsung kisin kizangphot “Trail Run” dinga, tuakhit ciangin akisam bangbangin ki zomtoding hi ci’n genkhia hi.\n“Foot Patrol” kici khetawh khuasung avak Police te bekthamlo, Air Unit te’nzong Helicopter leh Drone vanlengneu te zangin khuasung ekcikna Surveillance bawlding uhhi. Cavalry Unit te’nzong sakol tungtuangkawm in khuasung ah vakkawikawi in, khuasung etcikna neiding uhhi.\nTuabangin Hotspot Areas 23 aki ciamteh muntepen mi tampitak ateen nadiak “Population Density” leh khetawh khuasungvak atam nadiak cihte bekthamlo, abeisa in gitloh gamtatna “Crime Index” atamdiak munte zong ahihi.\nMore: Kuala Lumpur, Chinatown ah Operasi kibawl in gamdangmi 300 thusitna kinei, 170 kimansuak\nHih Program thakah akihelding tepen Federal Reserve Unit (FRU), General Operations Force (GOF), Marine Police and Air Wing cihte panin Police Patrol panpihding in akihelding ahihi. Malaysia gamsung ah Operasi tam mahmahding cihpen lamkhat panin agamsung ah aomcip miginalo, migilo te asiansuahnuam, agamsung ah migilo, guta, ngongtatna abawlsawm cihte asiansuahnuam uhzong ahihi. Sawltak #zomidaily\nPrevious: Malaysia, Melaka ansai khatah akizuak ngasa mehsungah lungno ahing vaklatlat\nNext: Malaysia PM asemlui Najib Razak kimanta, zingciang thu kibawlding\nMakaipi mi 6 tawh Zingvai hawmzo dingmaw?\nHong uk kumpite thukhun zui (Obey) takpi dingmaw?


url: =Global Buanli Family: ulaai Leitung Thuthang tuamtuam updates Jan 11, 2014\nulaai Leitung Thuthang tuamtuam updates Jan 11, 2014\nTulaai Leitung Thuthang tuamtuam updates Jan 11, 2014\nJapan gam te in Kawlgam sung piang Leengla ciahkhia zonawnlo buh namte Tons 6,000 leiding in kawlgam kumpi te tawh Jan 11,2014 ni in thukimna nei hi ci in Kawlgam Buhtang lamtawh kisai thunei Dr Soe Thun in genkhia hi.\nTukum March kha kawlgam bup milip kisiam ciang Kaya gam ah minamneu 4 teng thukhat in luang in Kayan-Padaung cih minkhat lian tawh piakding in Jan 11,2014 ni in Luaikaw khuapi ah Kaya makaaite in kipsakna nei uhhi.\nDenmark gam kumpinu Princess Mary Jan 11,2014 ni in Kawlgam Rakhaing state sung vahawh a, Rakhaing state kumpi tetawh kiho khopna nei uhhi. Princess Mary in Rakhaing gama micimawhte tawh kisai in huhciang bek hilo in amau ciat i ngeina tezong thupisimsakding thupi hi ci in genkhia hi.\nIsrael Prime Minister lui Ariel Sharon kum 85 kalsung leh sunglam tuamtuam damlohna hang in Tel Aviv khuapi kiang a om Sheba Medical Center pan Jan 11,2014 nikaai lam in leitung nusia ta hi. Jan 12,2014 Sunday ni in mipi muhtheiding in khuapi sung te ah kivaak pih kawikawi ding a Monday nilam ah kivui ding hi ci in Israel makaaite in genkhia uhhi. LEitung gam tuamtuam pan kumpi te in dahna thupuak ciat uha, Palestinien pawl bel dahlualo uh hileh kilawm hi.\nLibya gam te i Deputy Industry Minister aseem laaitak ahi Hassan Al-Droui Jan 11,2014 ni avaaklaai tak Tripoli khuapi sung ah apawlmin kitheilo thautawi pawl khat in nakap uh ahihman in lam etlohpi in leitung nusia vat hi.\nChina gam khanglam , Yunnan province sung a om Tibet Town akicihna khuapi Jan 11,2014 ni in nasiatak in meikaang a, Inn 100 kaangtum khin ta ban ah ban paipai ahihman in meiphelh mi 2,000 in asun azan in phelh ziahziah keei uhhi.\nThailand kumpi langpang mipi te lungphona kizom toto a Jan 11,2914 ni in Bangkok khuapi sung lampi teng khakmang uh ahihman palik tetawh kibuai uha, Lungphona anei mipi 7 thautang in kha in khat naakgim mahmah hi.\nPosted by Thang Khawm Pauzomi at 1:04 PM


url: =A ettehhuai Mother Teresa tangthu tomkim :: ZOMI DAILY\nposted on 27 February 2016 at 4:01 pm UTC+9:30 Lomkholna: Article, Biakna\nMother Teresa cia mite theih, Agnes Gonxha Bojaxhiu pen August 27,1910 in Albania ah piang hi.Unau nga lakah a naupang pen ahi hi. Primary school a kah lai panin biakna lamah lunglut peuhmah hi. Kum 12 a cin ciangin gamdangah Pasian nasem hi. Jesuit Missionaryte kiang panin India gam-a Pasian nasepna report a ngaih khakna pan India gam ah mi gentheite huhnopna lungsim hong nei hi.\nKum 18 a phak ciangin India gam ah Pasian nasem minthang “Sisters of Loreto” kici Dublin, Ireland a Headquarter nei, numei pawl zom hi.Hih munah a om lai in mangpau a siam loh banah zahkai lua hi. Numei mawkmawk khat hi lel a, leitungah a pian’ a manphat lam zong thei lo hi. Hun sawtpi panin a na lam-et gige mah bangin kum 1929 ciang Darjeeling, India a Sisters of Loreto-te Pasian nasepna huh dingin kisawl hi. Tua panin kiciamna nei a, Teresa of Alvia leh Terese of Lisieux pahtawina kawmin “Mary Teresa” kici hi.Tua pen Mother Teresa min hong pian khiat dan ahi hi. India gam a tun a kipanin St. Mary’s High School ah kum 15 vilvel sangsia sem hi.\nSeptember 10, 1946 in Darjeeling zin ding meileeng (train) a tuanlai takin Pasian sapna ngah hi. Sangsia a sep pen tawpsan a, India gam mi gentheite adingin nasem dingin Pasian in sam hi. Ama’ gen danin, “Na khempeuh paisan a, mi genthei pente panpih a Khris nungzui dingin sapna ngah hi” ci hi. A sapna ngah pen ama adingin kician mahmah hi. Ahi zongin a lawhcin’na dingin ama lam pan haksatna tuamtuam tak om hi. A pawlpi ten tua bang community thak din’ ding phal lo uh hi. Calcutta Archbishop kiangah thupuak liang hi. Kum 1948 in Vatican in Sisters of Loreto paikhiatsan-a Archbishop makaihna nuai ah ama min tawh Pasian nasepna neih ding phalna pia hi. Tua a kipan Mother Teresa India numeite mah bangin Sari leh khedap (Sandal i cihte) tawh kizem hi. Lam kiim lam pam ah kuamah phawk khak lohte kiangah Pasian nasem hi.\nMedical Training a zawh siang khit ciangin Missionaries of Charity phuankhia gemgam hi. A Pasian naseppih member dangte zong amah bangin a khawn(mawkna) a nasem dingin kipiakhia uh hi. A tup lian pen uh ama gen danin,”Gilkial, silh leh teen nei lo, teenna ding nei lo, khebai, mittaw, mi phaak, kuamah thudon loh leh a it ding mi a om lote, tangpi tangta (society) pan-a kipaampaihte, society adinga nawngkai leh kuama’n a thusim lohte kep leh khawi dingin in ka ap hi” ci hi. Mi gentheite dai kil kal-a teengte’ tate lai sinsak in, cidamna ding hilh hi. Cina leh teeksiate thungetsak in vaan tawntung hi.\nMissionaries of Charity nasepna kum 1952 in nasia takin Pasian in thupha pia hi.Tua kum in Calcutta a Hindu temple khat ah a kem ding a om lote omna ding suaksak zo hi. Hih Temple a luahna hang uh pen Pasian mitmuhna ah mihingte’ manphatna kibang hi. Teeksia leh cina gimte buaipih a kul leh buaipih ding, a neilote kiangah zahtakna leh itna kilatsak ding” cihna hi. Mother Teresa in mi genthei leh mi cimawhte huh pen Pasian nasepna in ngaihsun hi. Nobel Prize a san in hi danin gen hi: “Nang leh kei banah mi phaakte, gilkial a site, Calcutta, Africa, New York, London leh Oslo leh adng dng. lam dunga guaktanga mawk lupte adingin Khris singlamteh tungah si hi.Tua ahih manin hih mite it leh khawi ding mah hi a, i tavuan ahi hi. Mihing nuntak hun tom cik sungin itna va lah sangin a manpha zaw adang om lo hi” ci hi.\nKum 1957 in missionaries ten mi phaakte kiangah nasep kipan in lai zong hilh uh hi. Tua kum mahin tagah kepna inn zong hong uh hi. Kum 1959 ciangin a nasepna uh India gam khuapi tuamtuam ah hong keek uh hi. A tup leh ngim bulpi uh pen mi cimawh, mi genthei, a huh ding nei lote huh ding ahi hi. Hun sawt lo sungin India gam khuapi 22 ah Pasian nasepna nei thei uh hi. A gam uh keek ta uh ahih manun Mother Teresa zong Australia, Africa leh South America lam ah nasep khawppih ding zongin zin zel hi.Tua danin minam neute lakah a cimawh leh genthei phadeuhte kiangah nasem hi.\nMissionaries of Charity leh a pawl ten kum 1970 kiim in nakpi takin gam keek uh hi. Tua ahih manin Mother Teresa nasepna in International theihpihna leh sum lamah huhna (support) na ngah hi. Kum 1979 a Nobel Prize a ngah laitak Mother Teresa leh a kizoppih ten leitung gam 25 ah Pasian nasepna mun 200 val nei uh hi. Mother Teresa in Russia, China leh Cuba gamah Charity Missionaries sawl beh thei hi. Leitung mun tuamtuamah AIDS veite, lungsim lam pongman luate leh mi gentheite adingin nasem uh hi.\nMother Teresa pen numei zahkai mahmah hi mah se ta leh a kum a upat ciangin leitung mite theih khat hong suak hi. Media tuamtuamah a nasepna zia kisuaksak zel hi. Leitung mihing kipahtawina a sang pawl Albert Schweitzer International Prize, US Presidential Medal of Freedom leh Congressional Gold Medal ngah hi. Nobel Prize a san lai-in celebrity dinner kibawlsak sawm hi. Aman nial in tua a sum kizang ding khempeuh Calcutta khuapi a mi cimawhte adingin pia khia hi. Mother Teresa pen mi pawl khatin ‘Saint of the Gutter’ leh ‘Angel of Mercy’ ci in thei uh hi.\nA sih kuan dongin Mother Teresa in Missionaries of Charity ah a seppihte huh tangtang hi. September 5, 1997 in kum 87 mi hi in lungtang natna tawh si hi. India kumpi in gam zahtakna pia in state funeral bawlsak in kha hi. A luanghawm Missionaries of Charityte adinga kibawl Mother House ah kisial hi. A sih ma pek panin laibu leh laipaih (articles) tuamtuam ah a tangthu kigelh hi. Kum 2003 October kha in Pope John Paul II in Beautified pia hi. A thugen a ciamteh huai khat bang hiam cihl eh “Ka sisan in Albanian mi ka hi hi.Citizenship ah India mi ka hi kik hi. Upna lamah Catholic nungak siangtho ka hi leuleu hi. Ahi zongin ka sapna ngah pen leitung mi khempeuhte adingin ahi hi. Jesu aa ka hih manin ka lungsim in Jesu lungsim sun hi” cih ahi hi. From http://tklyant.blogspot.my/\nPrevious: ZAM Thupuak :: 28 February 2016\nNext: Bang na kengsak a? ~ Hau Za Cin\nKipawlna, Zomi le Siamsin ~ Zam Thuam


url: =Inntuan leh Biakna tawh Kisai Hilhcianna ~ MUC\nInntuan leh Biakna tawh Kisai Hilhcianna\nAdmin 8:38:00 PM Articles, Conference Pianna thu\nInntuan le Biakinn Thawh Kisai Hilhcianna:\nMMCC Huang Vai Nuam Boih le Khaw Vung Comment Piakna Thute Pan Theih Huai Zo mite Inntuan Dan Ngeinate\nMMCC Huang ah Kalaymyo Uliante leh Kumpi Sitni Khat vahawhna vai Khenno Zomi ong post lai pan laisim mipite comment teng hoitakin ka sima thupi theikim hi. Tuate sung pan Nuam Boih le Khaw Vung Comment piakna thu nih ka teel hi. Amasa pen “C pianma Huna” cih le anihna “Inntuan. . . zong tawm ding” cih thu ahihi. Hihte nih in philosophy thupi nihlak aihman ahi hi. Tua kong gelh thute pen, atelnop dingin, Comment apia nihte gelhna tawh gawmin kong gelh hi.\nLawmten kumpi lamte sawl in buaizel hihtuak, thungetna ah phawkni. MMCC sangpi sutnuam Dan hi.\n83Pau L. Dal, Thang Neu DN and 81 others\nNuam Boih A maan na theihnop uh le C ong piankhit a ki lamtawm koi mah ah om nailo M hun sung a ki nei teng bek mah tudong behlap om nailo hi ven a nei ten deih mahlo dia a neilo te zong a deih a hizaha buai cileng\nNuam boih comment pen, Thukhen zum a M lamte genbulpi-a neih uh argument hi-a, thukhenmangte a pomsak uh philosophy khat ahi hi. Tua thupomzia aman ding abat hangin, ataktaka thu omzia tawh kilehbulh aihmanin, manlo hi. Amanlohna thu anuai-a bangteng ahi hi.\nNuam Boih Comment:\n“Nuam Boih A maan na theihnop uh le C ong piankhit a ki lamtawm koi mah ah om nailo M hunsung a ki neiteng bek mah tudong behlap om nailo hi ven a nei ten deih mahlo dia a neilo te zong a deih a hi zah a buai cileng”\nM le C buaikhit, 2006 kuma UMM/MYUM in C te disbandment a piak 2 veina khit, March kha-in Sia Dal Tawng, USA le Sia Mungno, USA tetawh kithukimna zui-in, Pu Sangchia, India pan Kawlgam ongpai hi. “MYUM paihkhiat C te hanthawn ding le naseppih ding, le a dinmun diktak uh muhtel dinga ong pai hing” ci hi. Aciahmain, Kalemyo ah, C makai lamteng meeting neihpih hi – C te Sunday tangte tawh kipawl, upna lampial khin uh kici aihmanin, upna pial takpi hiam theih nadingin dinmun pulakna ong bawlsak hi.\nTua ban ah, “M tamna lam biakinnte ah, M makai henla, C zong tawh kikhawmin; C tamzawkna khuatualte ah C makai-in, M tawh kikhawm-khawm dingin” ngetna nei hi. C lam aiawhin, makai mi 4 in thukimna letmat thuh hi. Tua lai mah puasukin MYUM makaite kuna, thuh nuamlo uh hi. Tua khita kipan M lampan biakinn teng amau bekin zang dingin, sutnuam, le tawhkalhna cihte ong kipan hi.—Chanthagyi biakinn Pr Ngo Bem in 2 vei tawhkalh hi. Tonzang biakinn, UMM Secretary in Fax puaka kalh ding sawl aihmanin, Sia Suak Khek in tawhkalh hi. Tua akipan C tengin, biakinnpi nusia-in Nu Lun Lam-te inn ah kituamkhop uh hi. Tuazawhin Sia Khenno-te thusiamna tawh innmun khat zangin, biakinn ding Singgial, Mualkawi gam taksing tawmkik uha, tuam neihkhin uh hi. Mayan, Kachin State-a biakinn pen Pr Samual Thein in tawhkalh hi. Pinlon, Kalemyo biakinnpi, Pa Pum Za Lian in tawhkalhin, Myone le Khazaing Kumpi zumah laipuak hi. Amah pen, alutna kongpi pualam ah sun le zanin cinga, zatolum ankipauk bangin, an le tui kipuak sak liang hi. Tua ciangin C te in hunkikhel-a zat theih na ding kumpi zum aha nget uh ciangin kumpi uliante in, Kale-Pinlon; Lezang, Sawbuayeshin, cihte ah hun khensak hi. Pangpi ah, M lamsiapite in sunhunpi thugensimin ongko den uh ci uh hi. Hun kikhel ding akinget ciangin Khazain in phalna pia hi. Aih hangin Pr Ngo Bem omlai hia, UMAS sangnaupang 50 khawng thacialin,” C te onglut leh, . . ding” cin zanthapai pangsak uh hi. (Tua apang laka kihel sangnaupang khat, MMCC ah sang ong kah ciangin athu genkik hi.) C-te in kikhopkhawm nuamsalo uh aihmanin amau khensatna zui-in Pa Khual Za Nangte in ah kituam khop uh hi.\n1. M le C omna khuate ah C in biakinn atuam lei, le a lamnate pen: Kalemyone sung ah-- Chanthagyi, Paangpi, Saihkhin; Tedim Myone sungah—Anlangh, Lezang, Ngente, Thalmual; Tonzang Myone sung ah-- Tonzang, Zampi; Tamu Myone sungah—Valpabung(Chaung-netgyi) le Nanphalong, Rakhaine State ah Kyauk-taw khuate ahi hi.\nAnlangh pen akipatcilin, Sia Khaita(ong nusiakhin) le tawmcik simloh, C vive hi. US a omte in biakinn thak pen parker building tawh Conference min tawh akilam dingin, Tatanar-gyi Vuangyi dong ah ngensak uha, tua bang mahin ngahin lam uh hi. Tua hun mahin, Anlangh ah Sia Khaita in, M te ading biakinn no khat ngenpah aihmanin, a bullam in pia uha, tu in tuam neih uh hi. Tuikhal ah zong Sia Mangbawi omlai-in M lam ading sia-inn tuamnget aihmanin, inntuam nei uha, tualai ah kikhawmtuam uh hi. Tuikhal C biakinn le siainn pen Norway a om Pa Kham Za Khen(Khenno) le a lawmte huhna tawh alam uh ahi hi.\n2015: Tahan B biakinn, Taungphilar bawlungtual gei-a pen, akilam lai-in, pawlpimite in a 10-a-khat uh kholin, huhnatuamtuam tawh lam uh hi. M le C buai ciangin, C lam tamzaw aihmanin, M lamte kikhopkhawm utlo in, Pa Thang Suante inn ah kikhin uh hi. Tawlkhat khit ciangin M lam ading UMM pan biakinn ding khat leisaka, atuamin nei uh hi. 2015 kum, MUC EC ah High School siapi dingte ki line-up ding ciangin, a om sunteng kigeela, sehhak kisa aihmanin, mesawka seh dingin thukim uh hi. Tahan B Sangsiapi Sia Kham Zam pen Sakollam, Tdm sangsiapi dingin, mekisawk-a ngah hi. Tua pen MUC- EC in kipsak hi. Tahan B in Sia Kham Zam mundang pailoh andingin complain kahin ngenkik uh hi. MUC in a sanzawhloh ciangin, lungkimlohna ongkipana, C sung pan atamzaw dingkhat M ah taileuleu uh hi. A biakinn zong M ahtaipih leuleu uha, C tekikhoploh ding deih uh hi. C in vasawkbuai sawmloin kituam khop zaw uh hi.\n2. M hunsunga kilam khempeuh M a hiding, cih pen athuin akilawm tawh akibat hangin, ataktakin manlo hi. Banghang hiam cihleh, Local Mission zum in khuatual biakinn lamsak nading policy omngeilo-a, zong lamsak ngeilo hi. Khuatual biakinnte pen khuatual mite thasanna tawh alam uh hia, M in ahuh leh 30% ciang huh ding cin Upper Myanmar in 1990 kimin khat vei thukimna nei ngei napi anung lamciangin huhzo nawnlo hi.\nChurch Manual in, khuatual pawlpi biakinn te pen Khuatual Church board in kemdinga, deaconte in kemcing ding hi ci hi—khuatual neihsa cihna hi. Register bawl kul cih Gam kumpi thukhun a omna gam ahih leh, Local Conference/mission ah kaikhawm in kumpi tungah register ding ci hi. Kawlgam ah tua bang Kumpi thukhun omlo aihmanin, kibawllo hi. Innmun M leisakte pen M ah grant or document ap uh, cih ciang bek ahi hi. Upna lampial/theological disagreement tawh disband kipia thei a, tua bang ciangin, biakinn neihsate pen a naipen Local Conference/mission in kem ding hi cih ciang bel om sam hi.\nSouthern Asia-Pacific Division Educational Manual Handbook, 2000 ed., in SDA pawlpi sung ah sang nam 2 om hi, ci. Khat pen Organization ii hon sang hi---Eg MUAS, YAS, UMAS cihte hi. Adang khat pen Khuatual pawlpi honkhat kipawla ahon sang, or Mimal Hon sang ahi hi. Organization ii hon sangte ahih leh, a sang mun, inn le vanzat, le sia dingte, a vekin Organization in sidinga, ownership zong Local conference/mission/Union amah hipah ding hi, ci hi.\nMimal le khuatual kipawlte’ hon sang nam pen, a mun, a inn, leh siate zong amau mahin siding aa, ownership zong amau-a mah hi ding hi. Acreditation adeih uh leh AAA(Advetist accreditation pawl cihna) ah ngen ding uha, AAA in survey bawlin, amau dinmun zui-in pia thei/pialo thei hi, ci hi.\nTu-a I buaipih MMCC sang pen, SDA upna le pilna sin nadinga mimal/khuatual pawlpi 2 le 3 kipawla hanciamna sang nam ahihi. UMM/MYUM tungah phalna khatpeuh le Acreditation zong angen ngei hinailo hi. UMM/MYUM Organization in zong bangmah saipih ngeilo, huhna zong pia ngei beklo hi. Thamlo-in MYUM in deihlo uh hi—2000 kum AIIAS Theological Forum pai, Philippines pan September 2 gualin Yangon ka tungkik hi. MYUM President Pr Sandy Dee in Kale College (MMCC) a deihlohna khauhtakin, lai ong nakhaka, amah GC meeting na pai hi. Kalemyo-te private-a hon aihmanin Kalemy- ate tung mah ah tua alai ka forward kik hi. M huna kipan aih hangin, MMCC sang huang, a siate M tawh kisaina omngeilo/omlo hi---No omkhoppih nalawm in ama sum tawh motor khat lei ci ni. Ih omkhawm lai huna nalei aihmanin kei ahi, vahaicih tawh kibang ding hi.\nTua manin M huna kilam khem peuh M neihsa hi cileng, Galkap Kumpi Hun sunga kilam inn khempeuh, galkap phalna tawh aihmanin, galkapte neihsa hi, cih tawh kibang mawk dinga, philosophy manlo ding hi---Hih philosophy hang in leitang alaksak uh tamlua a tudong NLD lotdaw in buaipi in buaipih lai hi---Ei ate in zong akumpi zui mahin hih dictatorial philosophy abuaipih ihi.\nInteek le Inntuan Thu\nKhaw Vung Pawlpi pan inntuan khia cih ciang ei leh ei innlam in han ciam ding ee inn teek te neih sa teng luah to cih bg om ngei lo\nLike · Reply · 2 · November 8 at 11:23pm\nKhaw Vung comment in philosophy khat ong dawksak aihmanin, khangnote in “inntuan” dan ingeina diktak atelkhialloh nading deihna-in hilhcianna kong gelh ahi hi.\nZomite sunga ngeina in akizui inntuan zia atomin igen ding hi. Tua panin M le C tunga ibulh inntuan le inntek gentehna omzia diktak ding kimu thei pan ding hi.\nZomite sunga kizang inntuan cianga kipanpih dan ngeina pen “inntuan ” le “inntek/innpi” kikal kizopna ahi hi. A etteh huai ngeina hoih(social relationship) hi-a, Khristian nuntakzia taktak tawh kituak ngeina khat ahi hi. MYUM le C kikala zat ding thuhoih zong ahi hi. Tulaitaka MYUM in C tunga azat pen Khawvung gen dan mah hia, Zo mite inntuan dan ngeina hilo hi.\nKikup Ding Thubuai:\nHilhcianna: Zomite Zat Inntuan dan Ngeina:\n1. Inntuan ding ciang: Inntuan le innluah in semkhawm le hawmkhawm\nZomite ngeina ah, upenpa or naupenpa in inn luah hi. Tualo sanggam pasalte pen zi aneih khit uh hunkhat teitei ciangin, inntuan ding ahi uh hi. Tuama sung innpi ah semkhawm lai uh hi. Tawlkhat khit ciangin inntuan ding uh ahi hi. A inntuan ding ciangin, nu lepa tunga pulakin, amau mah tawh kikum, or zite kiphin-in, or hang khatpeuh paulapin, inntuan nuam cih akithei ciangin, innluahpa/inntek in tavuan lianpi nei pah hi.\n2. Inn ding tawm khawm:\nInnpi(inntek) in inntuan nading, inn thak lam nading kisam teng zonpih hi. Inn lam nading van teng acin ciangin, upa/inntek mah in khuazang tangtha cialin, anaupa inntuan nading inn thak lampih hon uh hi. Tuani-a tangthakuante sunsiah ding zong inntek panin vaihawmsak hi.\n3. Kipatsat nading inntek in pia: Nek-le-dawn, Uum-le beel, le logam pia\nAnaute innkuan a tuankhiat takpi ciangin, a beisa kuma khawhsa, vaimim, taang, buh, bal, cihte, inntuante’ khawhsa a tun madong akicing dingin khenkhiatsak, ahihkeh inntek ah va ngen/la den thei uh hi. Thamlo-in, um le bel, tu le hei, vok le ak, singhal, logam dongin khenkhia in, inntuante pia hi. A maikum-a kipan inntuan thakte in amaulo thak zuan tading aihmanin, kipatsat nading, khaici le a logam ding zong hawm lai hi. Lothak zuan sak nailo-a inntek tawh lo khat kho khawm zong om hi.—Hih pen upa/innluahpa/inntek hoih le thukhual-te in anau pasal khem peuh inntuan nadinga gamtatzia le asep ding a masuan a hi hi.—Social/Customary law hi.\nMo (upipa zi) gilo neite in ahih leh vaihawmsak cihthadah galbawl tawt bawl zawsop hi.\n4. Inntuante Masuan:\nTua mah bangin a nau inntuansa teng in zong sa amat peuh mah alutang pen a upa puak-in, innpi ah kisuang hi. Gamsa lian ahihleh innluahpa min dingin innpi ah ai sak hi – Hih pen upipa le naute kikal mipicing suah nadinga kipattahna dinga kizang ngeina(customary law) ahi hi.\nHih pen Zomite(Tedim/Tonzang) sunga inntuan dan hi. Inntek hoih/upa hoih innkuan in inntuan ding a naute kiangah, cikmahin, “na utzawk uh hiven”, “kimuangta naihleh”, “pasal kisa naih leh”, “ kipilsak, kihatsak, kihausaka, upa demngamta naih uleh” cin, inntuan dingpa guak ngalkhat bangin tangtat sak ngeilo hi—MYUM mawk pen bel!\nGeneral Conference of SDA Policy ah inntuan le inntek: “GC Working Policy 2012 ed” sung ah union in anuaia units (local mission/fields) te pen amau le amau ading thei ding le conference (self-supporting) status atun nadingin geelpih-in geelna(plans) bawlpih ding hi, ci hi. Plans cihciangin koici dan tawh sem ding, kumbangzah ciang conference dinmun tun dingcih plan bawl ding, missionary territory koici khen ding, makai koici pattah sak ding, non-tithe fund huhna koici zonpih ding, cihte tampi kihel hi. Hih pen leader-te masuan dinga policy khun guideline ahi hi.—Union Mission/conference in Local Mission-te Conference/self-support status atun nadinga apattah ding policy hi. Zomite inntuan dan ngeina tawh zong apaizia kibang hi--Upa in naute pantah, huh, makaih ding cihna hi.\nAkiteldeuh dingin anuai ah GC Working Policy kong guang hi.\nMizo Ram: Mizo Ram SDA in Conference status a lak dinglai uhin, amau zong Section(local mission) mah hia, Mizoram Section kici hi. Mipil misiam tawm kisa mahmah uh hi. Adiakin Accounting lam thanem kisa uh hi. Tua manin, UMM Treasurer Pr Sangvunga samto uh hi. 1984 kum December in Pr Sangvunga kha-in Aizawl kapai uh hi. Tua lai-in, Section President zum ka hawh leh, Pu Hminga, Mizo Ram Section president in ong hopih-a, “. . .Keini Mizo zing ah account lampang khoih thei kan omlo” ci hi. Amah pen vision nei khat aihmanin, tua kawmkawmin kigingtoto uh hi.\nDr Sangchia ong gen: Siate pawlkhat nuntak haksa salua uhin ong koko zel uh hi. Conference la ni ka ci hi. Aihhang siate tampitak utlo uh hi. Ka kihilhhilh uha, ka ngen uh hi. Tualaitak in Union President in ong thukim pih hi. Division president Dr M E. Cherian zong thukim hi. Honna (innaugration) kabawl uh ciangin, Division in huhna ding sum ong pia hi. GC president (Elder Robert Folkenberg hiam, Neal C Wilson, tulaitaka GC presidentpa ii pa hiam khat hi) ong pai-a, GC in zong lungdampihin ong huh hi (Ahuhna pen $ 100,000 hiam cihdan khat hi. Mizo Ram Conference te bawl laibu no ah omin um in. Tua laibu pen Pr Kai Dal in kemlai in um ing). US a om Mizo-te in zong ong panpih ciat uh hi, ci hi —Hih pen inntek/innluah/upa hoih namte gamtat zia hi.\nKawlgam Myanmar Union SDA Maikaite Philosophy:\nUMM in 1987 in Conference ding MYUM le Division mai ah official in ngen. Sia pawlkhat utlo, aih hang ngetna lai signature thuh sam. Division in zong lampi khunsakin, Upper Myanmar Local Conference ading Modal Bylaws and Working Policy ding zong Sia Kham Khan Lian(pu) kaikhawm sak uh hi. Tuatak ciangin, MYUM in kisin sakna cin UMM apiak ngei uh Division pan kumsim panpihna Appropriation budget alang(50%) cut off zawsop pah mawk hi. Tuadan pen koimah ah omlo hi. Tua lai-a MYUM officer pen Pr Kyaw Balay, Pr Ba Hla Thein, Pr Thein Shwe ahi uh hi. 1993 in Conference nget lai-a lay makai mi 13( KZD, LST, PZK, KZV,KKT, KZN, KKL, PZL, and etc.)pen Upper Chindwin Liberation Movement (အထက္ ခ်င္းတြင္းလြတ္ ေျမွာက္ ေရး) hi, naingaanzi hi, cin zuau phuakin Military Intelligent (တပ္ မ ေတာ္ ေထာက္ လွမ္း ေရး၊ Mandalay) ah khia uh hi. Tua hunlai in Military Intelligent pen M.I kici-a akikihta mahmah thukante ahi hi.\nTua manin 1995 pan Pr Thangpu in President a sep ciangin, Union-te cut off sa Appropriation ngetkikna vote kila kik hi. --- Inntuan dingte kipanpih loh dan, Zomite ngeina le Mizo Ram ate tawh aki lehbulh linlian na hibang hi.—Inntek/ innluah gilote gamtat ahi hi.\n2002-a kipankik pen zong, kum 100 vaal pha uzawpa/innteek in kum 10 vaal deuh anaupa akhut taklam tawh Division le kumpi zum kawi-kawma Disbandment 2 vei bawl, Kawlgam Kumpi zum kici teng ah Tein 7,000 vaal tawi-in khia toto; tuaban ah zuauphuahna veilam khut tawh, bangmah theilo dana om hiu-hio kawmsa-in, anaupa meeklum dinga kipan uh hi.\n1. A tunga Nuam Boih piak gentehna pen, C le M neihsa vai tawh kibulh theilo hi. Zomite inntuan ngeina, le GC Working Policy gen tawh a kituaklo hi. Kawlgam M philosophy bek a hi hi.\n2. M pan C status kahtoh nadingin union in geelpih hi. M sunga aneihsa teng mah C ah zangto suak ding uh hizaw hi. Kimakaihna system pen dependency pan self- reliance in kikheel -a, upna le sepna statement cihte kilamdang tuanlo hi.\n3. MYUM hoih hileh, kikhenthang nadingin nasemlo ding uha, kipumkhat dingin ong gawm den zaw dinga; salamkhak-in omden loding ahi hi. Neihsa le leitang teng a mawklaksak kumpi banglo ding uh hi. Tu-a UMM neihsa inn le lo teng mahtawh, status kikhel ziau ding bek ahi hi.—USDP kumpi pan NLD kumpi akah ciangin, Nyipitaw zumteng mah azat dan ding ahi hi.\n4. Kawlgam M le C vai ah, Upa/inntek in inntuan ding a naupa tung ah atavuan ding Policy zuilo-in lehtat hi. Tua ahihmanin, atunga thu teng isiksan ciangin, MYUM pen a gilo innluahpa, lungsim ginalo inntek in kigenteh thei hi.\nKham Khen Pau Ciamnuihna in gen leng: Room akikhen khitphetin, M lam in, "Pa hia C te room zong ko-a hi ven, va luah mai nung ei, C te ko kongtonpih uh hiven", cih kawmkawm in, "Leitung pan kong vom uh anpal kongciapsaknop man hi, . . . na Tokhom ah Zumkah napai nading, Hibrid-Motor,. . le koteng nong phawk den nading, Zonik+Deknik, . . . na puak inla, . . .. C lam in zong ong puak samna incin, aih hang, innmun le ..... man ding cing ken cin, Eh! Pa "C" lamte thei sak se kei aw." cihkhit lian leh vantungmi thunei pawlkhat cialphei in C te room ah . . . he he he--- nui lingling zel dihni ee.


url: =Penang ah damiah te’n suaitawn RM2 Million manneiding puakhia :: ZOMI DAILY\nposted on 25 September 2017 at 10:39 pm Lomkholna: Malaysia, News, Sawltak, World\nMalaysia, Penang State sungah hiamtawi migilo damiah te’n RM2 Million manneiding suaitawn honkhat luhkhia uh cih theStar pan kiza hi. Butterworth, Jalan Siram sungah tuni Monday zingsanglam in thupiang ahihi. (Gold pen Zopau in “Kham” ahih keileh “amanpha sik eng” kici a, ahi zongin ihpau ciangin “Suai” ci’n ki limzatzaw hi)\nJalan Siram aom suaibawlna Goldsmith Supplier te huangsung Business Premises sung tektek ah damiah akitaih, akisut ahihi. Mundang suaizuakna ah apuakding in Delivery Truck tawh apaikhiading in akithawi mawtaw sungpanin damiah ataihkhia uh ahihi.\nHih buaina thupiang pen ageinai panin amukha Eyewitness te genna ah tua suaipuakna Delivery Truck sungah pasal 2 atuang uh cihi. Zingsang 9:30am hunpawl in tua Delivery Truck pen Business Premises huangsung panin apaikhiatsawm laitak in mawtawneu asan khatin agei ah khawlsak hi.\nTua mawtawneu sungah mi 3 atuang uh hi a, mi 2 kumkhia in temta leh heipi tawi uh a, tua Delivery Truck pen damiah taih uhhi. Delivery Truck sungah apuak uh suaitawn honpikhat ip 2 tawh tawikhia uh a, taivingveng uhhi.\nDamiah te’n apuakkhiat uh suaitawn tengpen agihna 10kg bang phading ci uh a, asum tawh akituat ciangin RM2 Million bang manneiding ci uhhi.\nVideo: Robbers escape with 10 kilos of gold from Penang gold factory\nHih buaina thupiang amukha Licensed Security Officer khatinzong athaupuak tawh damiah te galkap himahleh kuamah khalo hi. Hihvai tawh kisai in Police Forensics Team te’n kansan laitak uh cih kiza hi.\nRelated: ATM sungah RM800,000 thunbehding in apai Security Guard mi 4 te damiah kitaih\nNungdiak inzong ATM sungah sumthunding in apaikhia Security Guard te sumpuakna mawtawkhat damiah kitaihsak in, RM800,000 tawh damiah te taivingveng uhhi. Tuakhit asawt hetlo in Temtawi pasal khatguak inzong Kuala Lumpur, Jalan Imbi aom Bank khatah damiah taihin RM46,000 tawh paikhia hiathiat hi. Security Guard te’nzong thubuai taktak apian ciangin bangmah bitna piazolomawk uhhi. Sawltak #zomidaily\nPrevious: Kachin, Myitkyina leh Tanai kikal lampi tungah mi 700 val awkcip\nNext: Lungkimna thusim ~ Rev. Let Khaw Suan


url: =Tu ni-in a lipkhap huai thu khat Zogam ah piang ~ Thang Khan Lian :: ZOMI DAILY\nposted on 14 September 2016 at 7:33 am Lomkholna: Myanmar, News, Thangkhanlian, Zomi\nSeptember 13, 2016: Tu ni-in Moreh khua-a Canan veng hanmual (cemetry) kiangah pasal khatin numei khat buan (raped) hi. Thu kiza danin a pasal in numei pen Muslimte pawi Id-ul ah an ne dingin cial a, Myanmar gam-a kibawl dali beer kici dawnpih hi. A numeinu’ beer dawn sungah zu hatzaw hel sim sak hih tuak hi.\nNumeinu’n a kham ciangin Gate Nambat 2na panin Moreh khua-a Canan vengte hanmual ah tonpih a, tua munah buan in, nusia hi. Tu dong khua phawl lo ahih manin zu taktak bek kihelsak dingin ki-um nawn lo a, Canan veng authority ten Moreh hospital ah lutsak (admit) in, zato inn ah kikem lai hi.\nHih banga thupiang pen a deih huai het lo leh a maizum huai mahmah thu ahih banah ei mite ngeina pawi sim dinga kuan a tuahsiatna tuak zong hilo ahih manin policete kiangah hih thu kihek ngam lo hi. A numei leh a buanpa min zong kipulak khia lo hi.\nNam dangte theih dingin zong maizum huai ahih manin policete kiangah thu bangmah kizasak lo hi. A buanpa pen Muslim mi hi kha ding hi (Muslimte pawi an ne dinga tonpih ngam ahih buang teh) Zoliate namdang lawmngaih neih khak ding pen kidop huai mahmah hi.\nSource~ Tahchapa & Tahchanu admin/Nitinthusoh Dailynews/Eimi Raigns Roman to HUIHKHI\nPrevious: Zomi Numeite dinmun lapsanna ~ Suang Khen Pau\nNext: Malaysia TEKS1M Taxi te a saapman kiamding ~ ZD


url: =Ciimnuai a sa kibak, Geltui ah kithuk - TUNGZANG NEWS\nCiimnuai a sa kibak, Geltui ah kithuk\nA zingciangin, sakol leeng hoih khat Scottish lokhopa' buk ngei ah hong khawl hi. Leeng sung panin puan hoih tak a silh zitzet a hauh mel papi khat hong tuak khia in, "zan ni a sihna ding panin na hotkhiat naupangno ii Pa hing" ci-in hong kigen pah hi. "Lungdam hong thuk nuam ka hih manin, bang deih na hi hiam?" ci-in mihaupa in lokhopa hopih hi. Fleming in zong, "phamawh peuhmah kei ee! Ken thaman piak ding ka ut manin na tapa a honkhia hi laizang lo hing" ci-in nawlh hi. Tua laitakin lokhopa tapa buk sung panin hong puasuak khia hi. Mihaupa in zong "hih na tapa ahia?" a cih leh Fleming in "himah hi" ci-in kipaktakin hong dawng hi.\n"Hoih lian ei, tua leh lungdam kong thukna dingin, na tapa pilna hoih takin a sin theihna dingin hong vaihawmpih ding hing, ni khat ni teh nang a Pa kipakna tapa pil a suah dong hong kep sak ding hing" a cih leh Fleming in zong a tapa ading a deih sak luat manin hong thukim pah hi.\nHunte hong paipai-in, lokho Fleming tapa zong pilna hong hanciam ahih manin, London a om St. Mary Hospital Medical School panin, Siahuan sin hong zo hi. A mah pen leitung buppi theih dong a minthang Sir Alexander Fleming kici, Penicillin zatui hong mukhia masa pa hong suak hi. Tua zawh kum a sawt lo-in, a mah pilna a sin sak mihaupa' tapa in pneumonia natna ngah ahih manin hong si dektak hi. Ahi zongin Sir Alexander Fleming in a muhkhiat penicillin zatui zangin a Pu tapa hong dam sakkik hi.\nTua mihaupa min pen Lord Randolph Churchill hi-in, penicillin zatui tawh hong damkik a tapa ahih leh 1940-1945 le 1951-1955 te ah Prime Minister semin British gam a makaih Sir Winston Churchill ahi hi. Amaute khat le khat a kihuh diamdiam a etteh huai mahmah lawm hoihte ahi uh hi. "Ciimnuai a sa kibak, geltui ah kithuk"


url: =CLU/ UNHCR tawh Women’s Day bawlkhopna :: ZOMI DAILY\nposted on 10 March 2017 at 11:59 pm Lomkholna: Malaysia, News, Refugee\n08 March 2017 (Thursday) 9:00 AM – 12:00 PM dong CLU department te makaihna tawh UNHCR Conference Hall galtai numei kipawlna makai teng tawh “NUMEI TE NI”hong bawlpih uh a, tuamun ah ZAM pan numei makai 2 va kihel thei uhhi. Tualai ah thuhoih tampi CLU in hilhcianna hong neithei uhhi. Tuabanah mipi ading in theihhuai pawl khat ki hawmsawn nuam hihang. CLU te hong piak vai tuamtuam kan theihna ding mun teng\na) Inquiry (b)Health Unit (c)Livelihood Unit (d)REMEDI (Insurance) (e)ICMC (f)Intervention\n(A) INQUIRY: UN ah navai bangciang tung cih na kannop leh kalkhat in ni 2 (Thursday, Friday) sangkah ni 4/5 nite ah kidawp thei hi.\n(B) HEALTH UNIT: Damlohna tawh kisai nidang a IAD ih cih pen tu-in Health Unit tawh laih uhhi. Tuapen (Monday, Tuesday & Thursday) zingsang 8:00 AM pan 12:00 PM sungin kipai thei hi.\n(C) LIVELIHOOD: hih Livelihood in pan in a ki huh thei te pen (i) Sum leh paai tawh, (ii).Na sep neilo te zonsak, (iii) Bank card bawlsak cih te ah huh kingen thei hi.\n(i) SUM LEH PAAI tawh huh cihte pen damlohna tawh nasem zolo, Meigong tagah, Uham, damlo leh Naupang ki bawlsia, Nupa ki tawng/kisat cihte ah huhna kingen thei hi. Ahi zong in hih tawh kisai huh na gen ding I hih leh hiih a nuai a teng kisam hamtang ding hi.\n(1) Namin (2) UN nambat (3)Na ph. no leh na omna inn (leihsa) (4) Banghang huhna ngen (gentehna damloh vai tawh na nget leh Siavuan lai (Doctor’s Memo) nei hamtang ding) Ki zopna ding: 03-2142-9972 / 012-2132- 520\n(ii) NASEP: Nasep neilo te adingin Livelihood in nasep hong zonsak thei hi. Ahizongin ei lampan ki ginkholh ding om a tua te in (1) Namin leh UN nambat (2) Na omna inn Address leh na phone nambat (3) bang nasep semnuam cih teng na kigin ding hi a, tuabanah Malay/Mangpau khat zawzaw pauthei hamtang khat hiding hi. A lunglut te a ding kizop nang Phone No. 03-2118-4841\n(iii) BANK CARD: bawl nuam te adingin Livelihood ah huhna kingen thei a, RHB Bank, Public Bank leh CIMB Bank te hong bawlsak thei uhhi. Hih bank card bawl na dingin (1) UN card (2) bang na sem (3) Boss te kiangpan hih nu/pa ka nasem mah hi cih theihpihna (Recommendation)\n(4) Boss ten hih bank 3 lakah khat peuhmah anei hi hamtang ding hi. Na kantel nop leh ZAM ah a form om ahihmanin na lunglut leh hong la hamtangh in. Livelihood tawh ki muh theih ni teng: Wednesday / Friday ni 10:00 AM pan 2:00 PM.\n(D) REMEDI: Hih zongh athupi mahmah khat hi. UNHCR in zato ah ih paiciang ahi zongin, zato ih lupciangin 50% Discount tawh hong huh uh a, tua ban ah kumdang bangin huhna sumtangh tawh zong hong huhthei lai uhhi. Ahih hangin 2014 kum pan in sumtaanghtawh huh ding haksa hong sata uh ahihmanin ei ading huhna hong zonsak uh a (RHB Company) leh UNHCR hong kizomin ei galtai te adingin huhna hong zonsak uh (Insurance) kici Innkuan (Nu/Pa leh kum 18 nuaisiah naupang 3)ciang RM 231.10 tawh kilei thei hi. Kum 18 apha nailo innkuan mimal 5 val naphak uh leh mikhat ai dingin RM20 napiak thuah kul ding hi. Single khat ciang RM176.50 tawh kilei thei hi. Hih pen ahihtheih leh leizawh sawm hamtang ni. UN in sum tawh hong huhzo nawnlo ahihmanin hihpen ih mailam a dingin ei ki ginkholh theih om sun ahihmanin lei hamtang ding ih kihanthawn hi. UNHCR zum pai kullo in ZAM ah zongh nisim kilei thei hi. Na leikhit zawh sawtpen Kal 2 bang ngak kul hi.\n(E)ICMC : Naupang 18 nuaisiah, numei no kibuan, Pasal neisak, Naupaai, Inn sungbuaina kitawng kivel leh Nau pang khat lungkia cih te leh lungsimbuai te ading in ICMC te kiangah huhna kingen thei hi. A lunglut te ading ki zop na Phone No. 03-2141-1780\n(F) INTERVENTION: Hihpen kimat kihen vai hi a, deihloh pen in Oprasi, CID leh Police te in hongmat khak leh na UN card nambat lotngah hamtang nading ih kitheisak phapha hi. Theihsa tek mah bangin Oprasi in hongmat ciang in UN card laksak a, nailang khitciang in a UN nambat tawh sam in UN nambat lotngah lohman in kiman suak om ahihmanin na UN nambat lotngah hamtangh in. UNHCR kimat kihen lam a ten bang hong vaikhak uh hiam cihleh, hong kimat ciangin\n(1) Na Min (2) UN No. (3) Hong kimat ni (4) Hong kimatna mun (5) Koi thongah om (6) Body nambat (7) Thukhen zum pai ni ding. Hih teng peuhmah UNHCR zum zaksak hamtang ding hong vai khak uhhi. Kizop nading Ph 012-630-5060 / 03-2118-4800 Fax : 03-2141-4363. ZAM iNFO\nPrevious: South Korea gammi khat Malaysia gamsung inndei khatah asisa in kimu ~ ZD\nNext: Turkey, Istanbul City ah Helicopter khat kia in, mi 7 si ~ ZD


url: =Oct. 3, 2020 Kizopna kamciam ~ MUC\nOct. 3, 2020 Kizopna kamciam\nAdmin 11:36:00 PM Articles, Offertory Reading Zomi\nSandra in Andre tawh kiho uh hi. Andre pen Khristin a suah sawt nai lo hi.Sawm-ah khat pen ngahna tungtawn a piak hi ven, sumpi pen koi bangin khen ding cih pen a telcian lo mi tampi om hi, ci-in kiho uh hi.\n“ Mi tampi in Pasian deihna bangin nungta nuam uh hi napi, amau leh amau kimuang lo uh hi. I deihna nial a, Topa deihna bangin nuntak ding kamciam nei inla, thasaan in (2Kor. 9:7). Koi bangin kamciam ding i hiam?\nNa khempeuhah Topa masak ding mungtup nei in. Pasian gam leh Ama dikna a zong masa mite in kitangsapna khempeuh uh ngah ding uh hi (Matt. 6:33). Topa tungah anpal piakna in na khempeuh sangin Topa masak zawkna hi (Pau. 3: 9,10).\nManmanin pia in. Mihing lungsim in siatna tawh kidim hi (Jer. 17:9), i ngaihsutna muanhuai lo hi (Pau. 14:12). Sawlzawh thu-in piak ding sangin piaknopna lungsim tawh piakna in thupha hi zaw hi. Na ngah thupha khempeuh in Topa tung pan ahihna phawk inla, sawm-ah khat leh sumpi in hih thu pulaak hi (Pau. 3:9).\nZuih ding thu om bangin: Ngahna khempeuh lak pan sawm-ah khat (Thuhilhkikna 16:17; 1Kor. 16:2) Topa aa hi. Tua bangin gamta lehang tam lua, tawm lua cih om lo hi.\nA Hun: Na ngah hun hunin sawm-ah khat leh sumpi khia in.\nThuuman: Topa biakpiakna-ah sawm-ah khat leh sumpi paipih in. Na ngahna om bangin sawm-ah khat leh sumpi ah a citak mi na hi hiam?\nThungetna: Topa aw, tuni-a kote biakpiakna hong sang in. Nangma tungah citakin a hanciam thu-um mite hong hisak in. Amen.


url: =Sengam ah atuh akibawltawm Cosmetic Brand minthang $171 million manneiding kiman ~ ZD :: ZOMI DAILY\nposted on 16 February 2017 at 8:59 pm\nSengam pen ih theihsa mahbangin vanminthang, Brand minthang khat omleh atuh “Fake” bawltawm asiam mahmah gamkhat ahihi. Tulaitak tuabangin atuh aki bawltawmte Chinese Police te’n azonsan, asiansuahsan laitak uh ahihi.\nAdiakdiak in numei te kipuahna, kizepna “Branded Cosmetics” tuamtuam atuh akibawlte azonkhiat uhleh atuh akibawltawm bekbek $171 Million manneiding mukhia uh a, manpah phangphang uh cih Reuters pan kiza hi. Tua amatkhiat Cosmetics minthang Brand te lakah Chanel, Christian Dior, L’Oreal SA’s Lancome, Estée Lauder cihte kitamhel phadiak hi.\nChina gamsung Taizhou City aom leisung nasepna mun 7 te ah tukha kipatlam akipan Chinese Police te’n abetkhiat uh hi a, amatkhiat bekbek uh Cartoon Box 1200 bang phakhin hi ci’n Sina Weibo Microblog ahzong ki suakkhiasak hi.\nNungkum sungin Amway Products pawlkhat Online ah kizuaksak akimuh ciangin Police Report kibawl a, tuakhitzawh Chinese Police te’n Cosmetic Products atuh akibawltawm te akankan uh ahihi.\nSengam ah vankibawltawm atuh tammahmah a, nektheih taaktheih akipan, zatui tuamtuam, Electronic van tuamtuam leh mawtaw dongin Fake akibawltawm tammahmah hi.\nSen kumpi inzong tuabangin van atuh akibawl ziauziaupen diksa hetlosam uh ahih manin, nungkumsung bekbek inzong tuabangin agamta mi 20,000 val mankhia uh cih kiza hi.\nZomi nungak te’n kizep kipuah nading nalei uh ciangin adiakdiak in hih Chanel, Christian Dior, L’Oreal SA’s Lancome, Estée Lauder Brand te nalei uhciang nakidawm un. Amantaktak zahding sangin akimatluat lawmlawmleh atuh hikhathei hi. Vanminthang, Brand minthang te leiding ciangin amau ii Official Branch Store, Outlet cihte ah leipen khialh omlozaw khading hi.\nSum ngahnading ahih nakleh bawlngamloh, sepngamloh anei mi pawlkhat ommawk ahih manin, lauhuai mahmah hi. Zomi sungahbel tuadan omkei mate??? ZD Sawltak #zomidaily\nPrevious: KL Airport sungah Kim Jong-nam thatding in aki ummawh numeikhat ki matbeh leuleu ~ ZD\nNext: Zogam sung pan Arakan Army te apai khiatkei uhleh Galvai tawh kipat kulding ci-in CNF in gen ~ CS Mung


url: =Kidawm inla Ngaak in :: ZOMI DAILY\nposted on 11 November 2015 at 10:28 pm Lomkholna: Election, News, Zokhai, Zomi\nZogam kiteelna akizo hita-a, mipi’ meé-tawh Zogam-ah I’ minam party-in tutphah tampen hong ngahthei-hi. Mipi’ tung-ah I’ minam party upate’ lungdam kohna nangawn akizaak ma-in abangmahlo mi maaivil meipeek velvel pawlkhatte’ kampauna-in minam luankhop theih nading lampi-ah ling leh so phahphah khin liang uhhi. Mimal-a bangmahlo pipi a-ulianpi bangkhat-a, “kahong muak-hi, kahong lumdam pihhi, …..” cih nengneng-tawh matla meetla khenkhatbang kimu-a tualniamna paizia-in minam vukcip laai-hi.\nKidawm In (Be Cautious!)\nZomi party-in kiteelna meé-tang tungtawn-in azota ahihi. Kawlgam buppi kiukna thuneihna NLD’ khut-ah abuppi-in aki-ap mateng bangbang party-in zo-in lel taleh gamtaang thei kiuhkeuh lo-hi. Tua ahihman-in mi nih leh thum’ gimneihna leh muhdahna thalawh leltak-in min zongkhial kei un, kisiik lozaw thamding hihang.\nNLD’ khut-ah thuneihna kipiakhia ci-ni. Tu-a Zomi party aneituam bang-a party dang-ah apang mite a-eengcihcih mite-in mimal-in phattuamna ngah kiuhkeuh loding, party upate inzong mimal phattuamna bawlsak loding uhhi. Tua ahihleh mi nih leh thum’ muhdah leh gimneihna thalawh leltak ding-in mawk ciakciak keizaw lehang kisiik lozawding hihang.\nNLD’ khut-ah thuneihna akipiakkhiat takpilehzong tu-a mimal kidawk nuam-a ZCD pumgup bang-a aciakciakte-in mimal hamphatna ngahlo ding-a, ZCD upate’nzong tuabang mimal hamphatna pialo dinghi. Apiakleh minam huam-a mapang hilo, Constituency huam-a mapang hilo, township huam-a mapang hilo pahding ahihman-in mipi-tawh sawtpi tonkhawm loding muhsa hipah-hi.\nMaantak-a thuneihna kipiakkhiatna a-om takpi lehzong mipi’ lungdeih thusung ding leh mapang ding-a akiteel party upa makaaite-in amau mimal ki-elna, kimaainopmawhna, taanglaai-a akitotpih akiseelpih cihte-a kipan mimal-tawh kisai vaai nengnengte tua mapanna-ah hongken peuhmahleh minam-tawh sawtpi tonkhawm lodinghi. Political Party cihciang-in amau’ meékuang luuina mun buppi huam-a mapang ding-a kiciamna ahihi. Meipeek velvelte’ lamet bang-in thu piang ngeilo ding-a, apianleh minam kisia hidinghi.\nNgaak Un (Wait!)\nTua ahihman-in, “thuneihna kipiakkhiat hun” ngaak un. Minam minpua kipawlna dangte, khua dangte, pawlpi dangte-peuh biibii naaikei phot un. Kawlgam thu avomding akaangding kitelcian naai tuanlo-a, khimkhua ziinding leh taikhua vaalding kigensiang thei naailo ahihman-in ngaak hiit-hiat lelzaw un. Taikhua hong vaalleh ziingvaai kihawm ding-a, khimkhua hong ziinleh laaikhun kizuan dinghi.\nTaangthu tomno: Zotui kipawlna-in minam ngeina cialpite bawl tawntung-a, tua-ah puteek Pa Maang kihel den-hi. Kum 10 khit takciang-in Zotui makaihna-tawh ngeina cialpi akibawl ngei bang-in hongbawl-a, Pa Maang-zong akihel ngei bang-in hongpai khiamkhiam-pen Zotui kipawlna-a upa aseem thak khat (nidang-a tua cialpite-ah akihel ngeilo khat Phucil cipak ni)-in, “Nang hongpai thei, lungdam mahmah-ei,…. nuam nasa-hia,… hihbang bawlkiik lehang nong’ siim laaidia,…….” cih-a kipan akuul hetlo leh akilawm hetlo dotna-tawh muak-hi.\nPa Maang ding-in kibulh lecin, nangbangci vei (feel) dinghiam? Ataktak-in, Phucil-in tanu nasep aseem-bek hi-a, Pa Maang innteek mahmah zawtham-in asungthu-zong telcian zawtham-hi. Pupate-in, “Mualkhawl masa-zong kizahtaak” ci-a athuciin uh-tawh kilehbulh-hi. Kilehbulh ahihteh asia hipah-hi. Sia ahihlam I-theihleh pelhding ahihi.\nPhucil hilecin tuabang innteek zahtaakbaang khat na-koici muak dinghiam? Kei hileng, “Dammaw Pa Maang, cinglo taaklo pipi-in nana buai phangphang ung-ei, kisapna a-omleh hong kawkmuh ziauziau unmaw,.. mapan akisin tawmtawm hihang-in nomau’ lamlahna lo-in masawn zokei ni-ei.” kaci zawding-hi. Ahizong-in mihing kibang lo-a, Pupate-in, “Vokkhial gaai-in ateek suan” ci-in thuciin nana-nei uhhi.\nBangmah hinaai kei-hang!\n“Pianna Zotuunnu zuang hongthawh ni ciang’n lungdeih nihthum liibang cingmahleh,\nNgalliam von lungdeih tuailaai nihthumte tua ni ciang’n liibang I-cing diam-aw! (Lamka, Ellim Veeng, Bambino Cottage-ah 1999 kum-a ka’ laphuak: Lasiampi Pu Lengtong Pauno-in hihla draft-in Aizawl-ah Hollow Guitar-tawh akhum khit khat-hi) I-ci theih beekding lungsim saankhaan ciatding deihna-tawh,\nPrevious: Missionary Pr. A. E. Anderson ii husanh nunung ~ Dongno\nNext: Pyidawtha khua Zomite i kiteelna Vote piakna tawh kisai mimal muhna\nUSA, Chicago pan Pu Mang Khan Sum (Tedim, Buansing) in hongnusia


url: =LESSON 6 Nov. 2-8 Lai Siangtho Simna ~ MUC\nLESSON 6 Nov. 2-8 Lai Siangtho Simna\nAdmin 9:35:00 AM 4Q2019, Articles, Sabbath School Lesson\nLESSON 6 Nov. 2-8\nLai Siangtho Simna\nTu Kaal Sung Sim Ding: Neh. 8: 1-12; Thkna. 31: 9 – 13; Matt. 17: 5; Sawl. 8: 26 – 38; Siam. 23: 39 – 43.\nKAMNGAH: “Amaute in Pasian’ thukham laibu sung panin a kitel takin sim uh a, a cihnopna a kitelin gen uh a, tua a kisim thute a telna dingun hilh uh hi” (Nehemiah 8:8).\nJerusalem kulh kiciang khin zo hi. Nehemiah makaihna tawh Israelte in khuapi lutna kongpite kiptakin a bawl uh, nasep khempeuh zo siang uh hi. Kulh a cian khit uh ciangin a kim a om namdangte in lamdangsa mahmah uh hi; Pasian nasepna ahihlam mu thei uh hi (Neh. 6: 16). Galte in Israelte’ Pasian pen a nungta, a mantakpi Pasian hi, ci-in thei uh hi. Bang hang hiam cihleh amaute in nasia takin langpanna, muhdahna thuak uh hi taleh a nasep uh manlangtakin zo thei uh hi.\nNasep kizawh khitteh Nehemiah in Jerusalem ukpi dingin a sanggampa Hanani leh makai Hananiah koih hi. Nampi namlian zui-in kiteel hi lo-in cihtakna, kuhkalna, Pasian zahtakna siksanin hih mi nihte teel uh hi (Neh. 7:2). Kha guk kha Elul sungin kulhpi cian zo uh hi (Neh. 6:15). Kulhpi a zawh khit uhteh bang maban nei uh hiam? Nehemiah 8- 10 sungah Tishri kha ( a kha sagihna) sungin amaute nasep khempeuh kigelh hi (Neh. 8: 2). Hih thute in Israelte in Pasian’ Kammal nuntakpih ding a khentatna leh tua bangin thuzuihna nuamsa mahmah uh hi, cih kimu thei hi.\nMite in Kaikhawm\nNeh. 8: 1, 2 sim in. Hih in Pasian’ Kammal a thupitna bang pulaak hiam?\nJewte in Jerusalem kulhpi-cian a zawh uhteh khuapi sungah teeng uh hi. Kha sagih kha Tishri sungin Jerusalem khualai zangtual-ah kikaikhawm uh hi. Tishri in Israelte adingin thupi mahmah hi. Hih Kha sungin Pengkulmut Pawi bawl uh hi. Hih Kha, a ni masa ni in Pasian thukhen ding kiginkholhna, a ni sawm ni in Mawhsuutpi Ni leh Buk Pawi, a ni 15 ni-in bawl uh a, Pasian in Egypt saltanna pan a hotkhiatna phawk kik nading pawi hi. Kha 7, a ni masa ni-in mi honpi kikaikhawm uh a, Pengkul Pawi bawl uh hi. Makaite thupiakna tawh numei pasal mi khempeuh hong kikhawm uh a, Thukham Laibu simna, a beisa hun a Pasian in amaute a ompihna leh Pasian thu sinna nei uh hi.\nEzra mai-ah Thukham Laibu koih uh a, mipi in Ezra sim bangbang ngai uh hi. Ezra in Thukham Laibu a sim nading mun khat (platform) mipite muh theih ding khat bawl uh hi. Mikaite in thuzawhna tawh thungai dingin mipi sawl lo hi. Mipi in Thukham Laibu leh Sinai Mual pan Moses tungah kipia Thukham za nuam ahihmanun mipi ngetna zui-in kamsangpa in a simkhia hi.\nThuhilhkikna 31: 9-13 sim in. Topa in bang sem dingin amaute sawl hiam? Bang thu nuntakpih ding hong hilh hiam?\nBuk Pawi sungin amaute kikaikhawm ding uh a, pasal, numei, naupang a kipan amaute lakah teeng gamdang mite in munla ciat ding uh a, Pasian Thukham simkhawm ding uh hi (Thkna. 31: 9 – 13).\nNeh. 8: 1 ah kikaikhawm, kikhawmtuah cih kammal in kipumkhatna a pulaak kammal hi. Thu-um mite kipumkhatna in bangzahin thupi hiam?\nThukham Simna Leh Ngaihna\nEzra in mipi mai-ah “Thukham Laibu” hong paipihin simkhia hi. Bang sim hi ding hiam? Ni lang sung a sim in Thukham Sawm bek hi ding hiam? Thukham Laibu in Moses gelh bu nga – Piancil pan Thuhilhkikna Hebrew pau-in Torah hi. Tua hi-in tua a laisimna uhah ‘thukham’zong kihel hi. A taktakin “thuhilhna” kici zaw leh kammal kilawm zaw ding hi. Hih thukham in nuntakna mungtuppi pan lampial lo-in i kalsuan ding Pasian lam hilhna ahi hi.\nEzra in Thukham Laibu a simkhiat mite in za uh a, Piancil a kipan Joshua hun dong a thupiangte in amau tawh kisai thu ahihna leh Pasian mite ahihna uh kiphawk kik uh hi. Tangthute, la-kamte, la-te, thuphate leh thukhamte in Pasian nung a zuihna uhah a thuak khak thute leh amaute tungah Pasian’ cihtakna, ciampel lo ahihna pulaak hi.\nTorah in “thukham” cih kammal sangin tangzai zaw, thuk zaw hi. Torah in Pasian mite tuahkhak thute banah a diakdiakin Pasian’ makaihna pulaak hi.\nNeh. 8:3; Thkna. 4:1; 6:3,4; Joshua 1:9; Late 1: 2; Pau. 19: 20; Eze. 37:4; Matt. 17:5 sim in. Koi bangin Pasian kiang pan hong pai Ama Kammal tawh kizopna nei dingin hong hilh hiam?\nEzra in a saltanna pan Jerusalem a va tun khitteh mite tungah Pasian kammal simin hilh a, tua zawh kum 13 khit ciangin mihonpi in Pasian Kammal zaknopna lungsim tawh kidim uh hi. Ezra in Pasian nasem a ki-ap mahmah kamsang khat hi. Kilamdanna khat teitei sem dingin khentat hi. Amaute in Pasian kammal a zakna tungtawnin amaute sungah Pasian kammal in zungkha hi. Tua hangin Pasian aw zak leh thungaih lawp uh hi. Bang hang hiam cihleh tua dingin khentatna nei khin uh hi. Tua bangin Torah a sim uh ciangin Topa zahtakna leh theihnopna lungsim tawh thungai uh hi. I sungah Topa Kammal in mun hong luah ciangin i nuntakzia in Pasian lunggulhna thuk semsem hi.\nKoi bangin Pasian Kammal tawh kizopna na nei hiam? Koi bangin na nunzia in Pasian Kammal um takpi mi khat na hihna pulaak hiam? Bangci bangin Topa Kammal na nuntakpih hiam? Lai Siangtho nuntakpih lo hi lecin na nunzia tu-a na nunzia tawh a kilamdang ding hiam?\nLai Siangtho Simna Leh A Khiatna Hilhcian\nNeh. 8: 4-8 sim in. Koici bangin Thukham sim uh hiam? ___________________________________________________ ___________________________________________________\nTorah (Thukham Laibu) a sim uh ciangin Ezra tawh a dingkhawm mi khennih kiseh uh hi. A khen masate in Pasian Kammal sim huh uh a, (Neh. 8:4), khen nihnate in a khiatna kitheih nading huh uh hi (Neh. 8: 7). Muntualzang khatah tua bangin kikaikhawm uh a, koici bangin mi khennih kisuah cih i thei kei hi. Torah kigelhna savunzial in gol, gik ahih manin Ezra in Torah a sim ding ciangin tua mite in laizial honsak uh a, a sim khit ciangin laizialsak kik uh hi. Zingsang panin suun dong sim uh ahih manin, amau tutna ding mun ciat zongtawm uh hi.\n“ A cihnopna a kitelin gen uh a” “a kisim thute a tel nadingun hilh” (Neh. 8:8), cih thu in a khiatna gen ahih keileh kampheen cihna hi. Kum tampi sung a teenna uh Babylon gamah Aramaic pau zang uh hi. Tua hi-in Hebrew pau pen, a diakdiakin khangnote in, tel lo ding uh hi. Tua bek tham lo-in Lai Siangtho simte in hilhcianna, a khiatna kigen keileh telhak hi. Thuhilhna, hilhcianna, gencianna cihte in Lai Siangtho i tel nadingin hong huh hi.\nSawl. 8: 26 – 38 sim in. Nehemiah 8 sung bang mahin Jerusalem a thupiang a pulaak uh a kibang thute na mu hiam? Bang hong hilh hiam?\nKhristian sungah Protestants i hih mah bangin mimal khat ciat in Pasian Kammal sim ding kisam a, bang bangin ulian, mi minthang khat hi phial taleh, mi khat aitangin hotkhiatna ngahsak theih hi lo hi, ci-in Khristian Protestant in i up thu hi. Mi khat ii theihtelna, hilhcianna hangin thuman theihtelna ngah kha lo kua om ding hiam? Ei ading ei mahin Lai Siangtho sim ding kisam a, ahi zongin mi khat in a hong hilhcianna tungtawnin thuman theih ding hong huh hi.\nMite ii Dawnkikna\nEzra in Pasian Kammal, Hebrew Torah, a simkhiat ciangin mipite in dingto uh hi. Ezra in a simma-in Pasian min phat masa hi. A sim khit ciangin mipi in a khutte uh vantung lamah lamto-in, aw kituak takin “Amen, Amen” ci-in dawng kik uh hi (Neh.8: 5, 6). Tua khit ciangin a lu uh kun ciat uh hi, Pasian bia uh hi.\nNeh. 8:9 – 12 sim in. Bang hangin makaite in mipite tungah “ kap kei un” ci uh hi ding hiam?\n“Tua hi-in kum tawlkhat khitteh, Babylonah saltanna pan Jerusalemah a ciah kikte tungah Pasian thukham laibu sim uh a, tua hangin, mipi kap hi. Bang hang hiam cihleh amaute in a mawhna uh kiphawk uh hi. Amaute tungah hehpihna kammalte in “Kap kei un. Tu-in ciah un; an lim tui lim ne-in thadim un la. Topa sungah lungdamna in note’ thahatna ahi hi,” ci hi (Neh. 8: 8, 9). Ellen G. White, The Ministry of Healing, 281.\nMipite in Pasian kammal a zak uh ciangin a nunzia uh kihhuai ahihlam kiphawk uh a, tua hangin kap lo-in om thei lo uh hi. Pasian in Amah mah a hong kilaak ciangin Pasian in itna, hoihna, cihtakna, hehpihna tawh kidim hi, cih i phawk a, Ama mai-ah i kicinlohna, i niinbaanate i mu hi. Ama Kammal tungtawnin Pasian’ siantho-na i mu thei a, tua in mawhdim i nunna a thakin hong musak hi. Israelte in amau mawhbaanna, kihhuai-na a muh ciangin dahin kap uh hi. Ahi zongin kah a kul hi lo hi. Bang hang hiam cihleh TOPA in amaute thahatna hi (Neh.8:10). Amaute in siatna tawh kidim uh hi mah taleh Pasian vangliatna muang thei uh hi. Tua ni in nidang bang hi lo-in a siangtho ni, Pengkul Mut Pawi hi (Rosh Hashanah). Tua ni-in Tishri kha a ni 10 ni hi-in hih ni-in pengkul kimut hi. Hih ni in Topa thukhen Ni (Mawhsuutpi Ni) hi.\nPengkul kimut in Pasian mai-ah dingin mawh kisik ding zaksakna hi. Bang hang hiam cihleh hih ni in Pasian va zuan ding, thuum a, khitui luan ni ding hi. Ahi zongin makaite in a kisik mipite tungah amaute mawhthuumna, a thungetnate uh Topa in za-in dawng ahih manin Pasian’ mawhmai-sakna hangin, tua ni-in a lungdam ding uh hilh uh hi.\nMawhmai nading leh lametna lampi khat bek om a, tua in singlamteh tungah Jesuh hong sihna hi. Hih in mawhna liatna bang hong hilh hiam?\nTopa Sungah Lungdamna\nTopa sungah lungdamna in na thahatna hi (Neh. 8: 10), cih thu in eite in nuamsa-in a lungdam ding hong phawksak hi. Hih lungdamna in nate tungtawn a kingah lungdamna hi lo-in, Pasian i theihna leh Ama hong itna i muhtelna hang a lungdamna hi. Amah tawh nuntakna Ama hoihna sungah lungdamna i ngah hi. Bang hang hiam cihleh i kitangsap khempeuh, na khempeuh Ama hong piak hi-in, nisimin hoihna ding hanciam a kalsuan ding kisam hi. Tham lo-in Topa sungah lungdamna in zia-etna, hamsatna khempeuh hong zawhpih hi.\nNeh. 8: 13- 18 sim in. Bang thupiang hiam? Tua mite nunzia leh a makaite uh thu bang pulaak hiam?\nA zingciangin mite in Pasian Thubu sung thute thei nuam kan nuamin Ezra kiangah va pai uh hi. Makaite in mipi a makaihna-ah Topa lamzuanin makaih nopna nei uh hi, cih kilang hi. Makaite in tua bangin mipite a makaih uhteh Pasian kimakaihsak lo-in Amah theihtelna nei om keileh limtak makaih thei lo ding ahihlam uh kitel uh hi.\nSiam.23: 39 – 43 sim in. Bang sem dingin Israel mite kisawl hiam? Bang hang hiam?\nNeh. 8: 15 pulaak mah bangin amaute in “ A kigelh bangin,” Lai Siangtho cih bangin sem uh hi. Tu-in Pasian Kammal a om bangin nungta nuam mahmah uh hi, cih kilang hi. Kum tampi sung a gimthuak uh thuman lohna hang hi, cih phawk kik uh hi. Siam.23 in a pulaak bangin ni 7 sung pawi bawl uh a, Topa Pasian mai-ah lungdam kipak uh hi (Siam. 23:40). Pasian hehpihna, lainatna, a hotkhiatna hangin Topa tungah lungdamko lo-in om thei lo uh ahihna hong lak hi.\nNidang Israelte pawi khempeuh in Jesuh limcing hi. Jesuh sungah a hong kipia thute ngaihsun in. Koi bangin hamsat hun, cihmawh hun ciangin zong Topa sungah lungdam veve ding i hiam? Bang hangin lungdam ding kisam hiam? Lungdam ding kisam mahmah hi lo hiam?\nSimbeh Ding: Ellen G. White, “Instructed in the Law of God,” 661- 668 in Prophets and Kings.\n“Tu-in Topa kamciamte a pulaak ding kisam hi. Pasian in amaute mawh kisikna sang hi; tu-in amaute in mawhmai ngahna hangin lungdamin Ama sungah khamuanna tawh kalsuan ding uh hi.Topa kiang a zuante khempeuh in nuamna tawh kidimin a maipha ngah kik uh hi. Mawhnei mi khat in Kha Siangtho a ki-uksak ciangin, a mawh nate kiphawkin, lungsim a en Topa siantho-na tawh ki-enkak ahih manin mawhniin tawh kidim ahihlam kimu hi. Amah leh amah in thukham palsat mi-in kimu hi. Ahi zongin lungkia lo hi; bang hang hiam cihleh mawhmai khin ahih manin Topa sungah khamuang hi. Mawhmai-na ngah ahih manin lungdam hi. Vantung Pa kiang pan mawhmai-sak itna ngah ahih manin lungnuam hi. Pasian vangliatna in mawhnei mi ompihin, a mawhna kisik mi in Topa itna sungah nungta hi. Topa in amaute liamma tunsak a, Ama itna tawh tuamin, mawhna pan siangsakin hotkhiatna puansilhsak hi.” Ellen G. White, Prophets and Kings, 668.\n1. Bangci bangin Topa sungah lungdamin thahat ding na hiam? (Neh. 8:10). Pasian vangliatna leh Ama mawhmai-sakna i ngah nadingin mihing in bangteng sem thei hiam? Om ahihleh bang hi ding hiam?\n2. Koi bangin mawhma hangin dahin om mahta lehang Topa sungah lungdam ding i hiam? Bangci bangin hih nihte lenkhawm ding i hiam? Hih nihte in kitukalh hi. Koi bangin thukham leh hotkhiat lungdamna in hong lungnuamsak hiam? (Rom. 3:19 – 24).\n3. Neh. 8: 10 sungah Nehemiah in mipite tungah a thugen: “Tu-in ciah un. Anlim tuilim ne-in thadim unla, a nei zo lote zong va kholh un; bang hang hiam cihleh Topa’ hong piak lungdamna in note hong thahatsak ding hi,” a ci hi. Kiginkholhna a nei lote adingin nekna dawnna tua ni in Topa adingin siangtho hi lo hiam? Topa sungah lungdamna i ngah theihna lampite hong hilh hi lo hiam? Siangtho cih kammal in hih munah khiatna bang nei hiam?


url: =Mihing le Lungsim :: ZOMI DAILY\nposted on 30 December 2018 at 9:36 pm UTC+9:30 Lomkholna: News, Zomi\nPasal khatin nungak khat kiangah ‘melhoih ithuai taktak ciai’ a cihciangin bang a cihnopna hi ding hiam? Melhoih cihpen cilesa tawh kisai aa ahizongin a melhoihna a kibanpih nungak a ithuai lua lo om thei hi. It huaina taktak pen sunglam pan in hong kipan khia hizaw hi. Lungsim sungpan lungsim picinna, telsiamtheihna, lungduaina, ki maigapna, leh hehpihtheihna te hong luangkhia hi.\nMi a maigap huai mahmah khat pen akimuthei, a pualam pianzia te hangin a maigap huai hilo hi. A melpian zia hoihmahmah napi a ngaihbanglo nungak na mu ngeiding hi. A meltaktak a hoihluat loh hangin a it huai mahmah nungak na mungei leuleu ding hi.\nHih nungak nihte kilamdanna bang hiam? Sunglam lungsim puakzia ahihi. A masa nungak nu in ngahding bekbek lamen aa a nihna nungak in itna, deihsakna, lungnemna te piakhia zaw hi.\nMi a kibang mahmah nihlak ah khat in sumkhol thei mahmah hi. A sum ngah zah a kibanpih a lawmpa in ahihleh kholding cih genloh pekkhat zongh kisit loin zangsiat den hi. Hih minihte’ kilamdanna bang hiding hiam? Lungsim sungthu mah a hihi. A masa mipa in nasephoih neihtheih nading ci in sumkhol kisin hi. A khatpa in a hihleh zatdingbek mah hi ci in a neihzahzah a beidong in zangkhia hi. Hibang kilamdanna te pen sunglam lungsim thu a hihi. Mi sia a hiaa mipha a hizongin a lungsim sawl dandan in a piang a hihi.\n‘Kei’ cih kammal i zat ciangin a kimuthei ih pumpi a gen i hikei hi. Sunglam mi a ki gen hizaw hi. ‘Ka lungdam hi’ i cihciangin pualam peuhmahah lungdamna a om hi. Sunglam lungdamna pen pumpi nate tungah hong kilangh khia hi bek hi.\nMuk leh maitang tungah sunglam lungdamna in na hongsem hi. Sunglam lungdamlo in pualam lungdam theingiatlo hi. ‘Mihoih khat na hihi’ kong cih ciangin kong muhtheih na pumpi hong gen ka hikei hi. Na vun, na guh, leh thatang te hoih thei mah hi. Ahizongin mihoih hong kicihna pen na sunglam mi hizaw hi.\nHih thulu tawh i kikup dingpen lungsimthu a hihi. Na ci vom, na vun a kang ahizongin na tun tom, sau, taleh na ngawng aa na thau zongin mite ii hong deihleh hong deihloh pen na lungsim danbek mah hilel hi. Ih mel ih sa hangin lungkimlohna ding om peuhmah lo hi. Na sunglamah hoihna leh pilna nang hong makaihding a kicing in om khin hi.\nMawtaw tungah mitampi a tuang zongin mawtaw hawl mikhat bek mah hilel hi. Meileng bangzah takin sauin vantampi a puazongin mi khat in uk hi. Vandawnah a leng vanleng sungah mitampi a tuang zongin vanleng hawl taktak pen khat bek mah hilel hi. Mawtawte, tembaw te, vanlengte khempeuhzongh mihing lungsim sungmah pan in a kibawl a hihi. Mihingte gamtatna leh hihna khempeuh zongh a hawlkhat ih sunglam ah om gige hi.\nBangtan a sangaa lengding cihpen a hawlpa khutsungah om hi. Na sungaa om vangliatna na zatkhiatna dingin na pualam ngaihsutna (manager) tawh na nasepding kisam ta hi. Na sunglampilna in cidamna, hauhna leh lungdamna te sungah hong tunpih ding hi.\nLungsim tawh a kibawl pumpi\nA taktak in sunglamtha hangbek in pumtungvante akizangthei hi bek hi. Na khe ii painopna ah a pai na hi kei aa na khe in napai nopna munah hong paipih a hihi. Na khutin na deihna hong laksak hi. Na kamte annek na set in na zangaa na mit leh na bil te mitawh kiho kizopna dingin na zang hi. Na lungsim in a sawlbangbangin kituak tak in napumtung nate a gamta a hihi.\nNisim ih gamtatna khempeuh ii 95% pen zongsatna hi khin hi. Zingsang na thawhtoh ciangin na mai na phiat hi. Zingsang breakfast na nekding ciangin na sikkeu tawidan ding leh na pakan let dan dingte ngaihsun selo in nasem theilel hi. Tua te khempeuh na zongsatna a hihi. Cycle na hawl ciangin na khut let dan, a horn tumding, a brakes sik ding cihte khempeuh a kisap hunhun in na sunglam pilna in hong makaih aa olna sa mahmah hi.\nNa khat peuhpeuh i sin tungin haksa sa in ki ziakai hi. Banghanghiamcihleh ngaihsun in tua khitciangin ki gamtang theipan hi. Na sunglam ah tua na sin thute hong kidim ciangin olsa in na manlang zawtham hi. A dangkhatin genleng na ngeina seh ciangin ol a sa mahmah na hihi.\nZongsatna cihpen olno tak in kingah samlo hi. Haksatak in kisem masa hi. Nisim in ol kisa semsem aa a tawpna ah zongsatna suksiatding haksa mahmah leuleu hi. Ahizongin zongsatna pen ki beikik sak thei veve hi. Zongsatna i ngah nadingin i hanciam zah mahin hanciam leng bei kik thei sam hi.\nLawh cinglo in, lungdam theilo in, a thumthum mi na hihleh tuapen nangma bawl a hihi. Tuabang dingin na sunglam pan in zongsatna a ngahkhin na hihi. A gual lel pa bangin na lungsim sungah na kingaihsut den zongsatna in mi guallel hong suaksak hi. A lungkim lo mi in hong piangsak hi. Na ki hehpihhuai sak theih nadingin na pumpi tung na tuamtuam te tungah zawngkhalna hong piangsak lai hi.\nLungsim ngaihsutna kisittel na\nA hoih lam aa a kimutheilo mite in a mah le a mah hoih kisa thei mahmah lo hi. A sepna ah te lungkim zolo in thu kinial thei zel hi. Nanglenang na kisittel masa in. A nuai ah laimal 25 om hi. Tua laimal 25 sungpan hoihna sak om ding aa sia na sak zongh om ding hi. Damtak in, ngaihsun kawmsa in nasim suk in.\n1. Itna 11. Sex 2. Crag 12. Lengla 3. Sum 13. Cidamna 4. Mawtaw 14. Ganhing 5. An 15. Pa 6. Khuamial 16. Niklepuan 7. Laibu 17. Music 8. Tawlngakhna 18. Naupangte 9. Thukhun 19. Lai at 10. Tui 20. Kisinna 21. Laikhak 22. Huan 23. Nasem/sawltak 24. Nasep neipa 25. Inn\nHih thute a hoih lam in enthei leng a sia omlo hi. A hoihlo lamin en leng a kip a kho khatzongh om tuanlo hi. Na khempeuh ih lungsim sungaa i muhna dandan in hong piangkhia hilel hi. Na ngaihsut dandan pen nang a koi ci mi: a hoihlam a ngaihsun mi maw, a hoihlo lam a ngaihsun mi cih hong laktel hipah hi. Mi 95% in a hoihlo lam in ngaihsutna neizaw hi cih mipilte ciaptehna om hi. Tua hangmah in leitungah mihingte 5% taangdingbek in gualzawhna ngah cih kimu thei hi. A hoihlo lam in a ngaihsun mi na hizongin lungdam veve in.\nA kicinglo muhkhiatna in zawhna tawh hong kinai sak zaw veve hi. I gensa mahbangin a hoihlo dinglam vive in a ngaihsun mi na hihleh leitungah na lungdam dingzah a lungdam theilo ding na hihi. Na gualzawh hunciangin lungdamna taktak na ngah zokei ding hi.\nA kilawm zah in na lungkim zo tuanlo ding hi. Tuni pan kipan nanga’ding a lungdam huai mahmah thute hong piangding hita hi. Deih kicinlohna, lunghiangden aa omna leh maigumna pan in na suakta ding hi. Vanlam ensa in lungdam kipak tak in nakhut lamto in ‘Ka suakta zo hi’ ci ta in. A hoihlam ngaihsutna Kammal pawlkhat laidal tungah at in. Tua kammalte a mah thu in a hoihlo lam in hong piangthei om hiam cih en in. Tua a hihkeileh tua kammal te in gualzawhna i ngahna dingin hong panpih theihna teng ngaihsun in. Na ngaihsutna vangliatna tel semsem lecin na lungsim sungah na lutsak ding thu te hoihtak in na khentel thei ding hi.\nLaimal A pan in Z dong laidal tungah gualsuk in. Laimal ‘A’ pan in a piangthei kammal hoihnasak khempeuh at in. Tua ciangin ‘B’ pan in a kipan hoihnasak kammal khempeuh at leuleu in. Tuabangin ‘Z’ dong at in. Laidal tung ah hoihnasak kammalte na at khitciangin na paina peuhah pua inla simkhia zel in. Tuabang gamtatna in na lungsim puakzia a hoihdingin nakpi tak in hong puahpha thei hi. A hoihlam bekbek a ngaihsun mi na hihna ki phawkden in.\nKa at ngeisa laibu sungah gualzawhna ding thukhun ka at lawhcinna a zong numei pasal mi tampi tak in noptuampih khin uh hi. Tua thukhun pen ol mahmah a hizongin khauhpai mahmah hi. Tuapen na sungtawng a kidim dongin ‘a lawhcing mahmah mi ka hihi’ ci in pulak in. Nitak nalup ding ciangin pulak in. Zing na thawh ciangin zong pulak inla sun hun awng na ngahsim in tua kammal mah pulak den in.\nNa sungah ‘a lawhcing a gualzo mi na hihna’ kidim sak in. Hihthusim pen na gualzawh khit taktak ciangin na um theipan kha ding hi. A hizongin tu in na sungah tuabang thu na koih phot limlim in. Na lungsim sungah um in. A sawtlo hunsungin a lawhcingmi na hihna hangin na lung hong dam mahmah lel ding hi.\nTu in ‘lawhcinna leh gualzawhna ding thusim thei khin na hihmanin semkhia ta in. Theih ciangbek tawh koih kei in. Zing na thawhpan nitak nalup dong a gualzo mi na hihna pulak in.\nNa sunglam ah zawhna thu na kidimsak loh phamawh masa a hihna mangngilh kei in. Zing na thawhpan nitak na lup ma dong a zo ding mi na hihna pulak in. Pu laklak in. Tam veipi pulak in. Bank ah sum na nei kei ding aa na ip sungah zongh sum omlo khathei mah ding hi. Ahizongin sumlom pi na ngah thei ding hi. Hih chapter sungah thusim na mu zo hi. Mitampi in a zat khitsa hiaa a kizanglaitak leh thuman thutak a hihna mailam ahzong i ki hilh toto ding thu ahihi.\nA zom na sim ma in tawmvei kholphot dih in. Hih chapter sungaa thu te in hong lungmang sak hiam? Hong thangahsak hiam? Lawpna leh lametna na sungah hongpiak zawh kei leh na sim dingkhat nasim loh omlai a hihi. Khat vei a patna pan in sim pha kik in. Ih Mutna leh Hauhna\nPrevious: A mainawt minam ~ Tdkhen\nNext: Pumpi sung nasepna te leh ngaihsutna